2010R0920 — FI — 30.11.2011 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION ASETUS (EU) N:o 920/2010, annettu 7 päivänä lokakuuta 2010, unionin rekisteristä Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätöksen N:o 280/2004/EY mukaisen päästökauppajärjestelmän 31 päivänä joulukuuta 2012 päättyviä kausia varten (ETA:n kannalta merkityksellinen teksti) (EYV L 270, 14.10.2010, p.1)

Muutettu:









▼B

▼M1

KOMISSION ASETUS (EU) N:o 920/2010,

annettu 7 päivänä lokakuuta 2010,

unionin rekisteristä Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätöksen N:o 280/2004/EY mukaisen päästökauppajärjestelmän 31 päivänä joulukuuta 2012 päättyviä kausia varten

▼B

(ETA:n kannalta merkityksellinen teksti)







EUROOPAN KOMISSIO, joka ottaa huomioon Euroopan unionin toiminnasta tehdyn sopimuksen, ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY ( 1 ) ja erityisesti sen 19 artiklan, ottaa huomioon järjestelmästä yhteisön kasvihuonekaasupäästöjen seuraamiseksi ja Kioton pöytäkirjan täytäntöönpanemiseksi 11 päivänä helmikuuta 2004 tehdyn Euroopan parlamentin ja neuvoston päätöksen N:o 280/2004/EY ( 2 ) ja erityisesti sen 6 artiklan 1 kohdan ensimmäisen alakohdan toisen virkkeen, on kuullut Euroopan tietosuojavaltuutettua, sekä katsoo seuraavaa: (1) Päätöksen N:o 280/2004/EY 6 artiklan mukaan unionin ja sen jäsenvaltioiden on sovellettava rekisterien ja yhteisön riippumattoman tapahtumalokin (CITL) perustamista ja toimintaa varten Kioton pöytäkirjan mukaisten rekisterijärjestelmien datansiirtostandardien toiminnallisia ja teknisiä eritelmiä, jotka on laadittu Kioton pöytäkirjan sopimuspuolten kokouksena toimivan UNFCCC:n sopimuspuolten konferenssin päätöksen 12/CMP.1 (jäljempänä ”päätös 12/CMP.1”) nojalla. (2) Kasvihuonekaasujen päästöoikeuksien kaupan järjestelmän toteuttamisesta yhteisössä annetun direktiivin 2003/87/EY 19 artiklan 1 kohdan nojalla kaikki päästöoikeudet kirjataan unionin rekisteriin jäsenvaltioiden hallinnoimille tileille. Jotta voidaan varmistaa, että Kioton yksiköt ja päästöoikeudet voidaan kirjata samoille tileille unionin rekisterissä, myös unionin rekisterin on vastattava Kioton pöytäkirjaan perustuvien rekisterijärjestelmien datansiirtostandardien toiminnallisia ja teknisiä eritelmiä, jotka hyväksyttiin päätöksellä 12/CMP.1. (3) Direktiivin 2003/87/EY 20 artiklassa edellytetään, että perustetaan riippumaton tapahtumaloki (jäljempänä ”Euroopan unionin tapahtumaloki” tai ”EUTL”), johon kirjataan päästöoikeuksien myöntäminen, siirtäminen ja mitätöiminen. Päätöksen N:o 280/2004/EY 6 artiklan 2 kohdassa edellytetään, että tiedot sallittujen päästömääräyksiköiden, poistoyksiköiden, päästövähennysyksiköiden ja sertifioitujen päästövähennysten myöntämisestä, hallinnasta, siirtämisestä, hankinnasta, peruuttamisesta ja mitätöimisestä sekä sallittujen päästömääräyksiköiden, päästövähennysyksiköiden ja sertifioitujen päästövähennysten luovuttamisesta asetetaan tapahtumalokin saataville. (4) Direktiivin 2003/87/EY 19 artiklan 3 kohdassa edellytetään, että komissio antaa asetuksen standardoidusta ja suojatusta rekisterijärjestelmästä. Rekisterit koostuvat standardoiduista sähköisistä tietokannoista, joiden yhteisten tietojen avulla voidaan seurata päästöoikeuksien myöntämistä, hallussapitoa, siirtämistä ja mitätöimistä, taata yleisölle oikeus tutustua tietoihin ja luottamuksellisuus tarvittaessa sekä varmistaa, ettei suoriteta siirtoja, jotka ovat Kioton pöytäkirjasta johtuvien velvoitteiden vastaisia. (5) Kussakin päätöksen N:o 280/2004/EY 6 artiklan mukaisesti perustetussa rekisterissä olisi oltava vähintään yksi sopimuspuolen päästöoikeustili, yksi poistotili ja Kioton pöytäkirjan sopimuspuolten kokouksena toimivan UNFCCC:n sopimuspuolten konferenssin tekemässä päätöksessä 13/CMP.1 (jäljempänä ”päätös 13/CMP.1”) edellytetyt mitätöinti- ja korvaustilit. Kussakin direktiivin 2003/87/EY 19 artiklan mukaisesti perustetussa rekisterissä olisi oltava hallintatilit ja käyttäjätilit, jotka ovat tarpeen kyseisen direktiivin vaatimusten täytäntöönpanemiseksi. Kunkin tilin perustamisessa on noudatettava standardoituja menettelyjä, joilla varmistetaan rekisterijärjestelmän eheys ja järjestelmässä olevien tietojen julkinen saatavuus. (6) Kunkin päätöksen N:o 280/2004/EY 6 artiklan mukaisesti perustetun rekisterin olisi myönnettävä sallittuja päästömääräyksiköitä (assigned amount unit, jäljempänä ”AAU”) päätöksen 13/CMP.1 nojalla, mutta päästöoikeudet olisi myönnettävä unionin rekisterissä. Päätöksen N:o 280/2004/EY 6 artiklan mukaisesti perustettujen rekisterien olisi varmistettava, että niillä on AAU:iden varanto, joka vastaa niiden unionin rekisterissä myöntämien päästöoikeuksien määrää, jotta voidaan varmistaa, että päästöoikeustapahtumia vastaava määrä AAU:ita voidaan siirtää selvitysmenettelyn kautta kunkin kauden lopussa. (7) Koska jäsenvaltioilla ei ole vaikutusta siihen päästöoikeuksien määrään, jonka tilinomistajat päättävät tallettaa rekistereissään, kaikki mahdolliset tulevat kansainväliset rajoitukset myönnettyjen päästöoikeuksien varantona olevien AAU:iden tallettamiseen aiheuttaisivat vakavia ongelmia niille rekistereille, joissa pidetään suhteeton määrä kyseisiä päästöoikeuksia. Jotta voidaan varmistaa, että tähän liittyvät jäsenvaltioiden riskit jakautuvat tasaisesti eri jäsenvaltioiden välillä, selvitysmenettely olisi toteutettava siten, että menettelyn päättyessä unionin rekisterin selvitystilillä olevien AAU:iden määrä vastaa kaudelta 2008–2012 talletettavien päästöoikeuksien määrää. (8) Unionin rekisterin sisäiset päästöoikeustapahtumat olisi suoritettava tiedonsiirtoyhteydellä EUTL:n kautta. Kioton yksiköihin liittyvät tapahtumat olisi puolestaan suoritettava tiedonsiirtoyhteydellä sekä EUTL:n että UNFCCC:n kansainvälisen tapahtumalokin (jäljempänä ”ITL”) kautta. Olisi annettava säännöksiä sen varmistamiseksi, että sellaiset jäsenvaltiot, jotka eivät voi myöntää Kioton pöytäkirjan nojalla AAU:ita, koska niillä ei ole sitovia päästöjen vähennysvelvoitteita, voivat jatkaa tasapuolista osallistumista unionin päästökauppajärjestelmään. Muuten tällaisten jäsenvaltioiden tasapuolinen osallistuminen olisi mahdotonta kaudella 2008–2012, koska päinvastoin kuin muut jäsenvaltiot, nämä jäsenvaltiot eivät voisi myöntää päästöoikeuksia, jotka liittyvät Kioton pöytäkirjassa tunnustettuihin AAU:ihin. Tällainen tasapuolinen osallistuminen olisi mahdollistettava erityisellä mekanismilla unionin rekisterissä. (9) EUTL:n olisi tehtävä automaattisia tarkastuksia kaikista rekisterijärjestelmän prosesseista, jotka koskevat päästöoikeuksia, todennettuja päästöjä, tilejä ja Kioton yksiköitä. ITL:n olisi tehtävä Kioton yksiköitä koskeville prosesseille automaattisia tarkastuksia sen varmistamiseksi, ettei niissä esiinny sääntöjenvastaisuuksia. Prosessit, jotka eivät läpäise näitä tarkastuksia, olisi lopetettava, jotta voidaan varmistaa, että unionin rekisterijärjestelmä vastaa direktiivin 2003/87/EY vaatimuksia sekä UNFCCC:n ja Kioton pöytäkirjan nojalla hyväksyttyjä vaatimuksia. (10) Yhdennetyssä rekisterijärjestelmässä olevien tietojen suojaamiseksi olisi sovellettava tunnistamista ja käyttöoikeuksia koskevia riittäviä ja yhdenmukaistettuja vaatimuksia sekä tallennettava kaikkia prosesseja, toiminnanharjoittajia ja henkilöitä koskevat tiedot. (11) Keskusvalvojan olisi taattava rekisterijärjestelmän mahdollisimman keskeytyksetön toiminta toteuttamalla kaikki kohtuudella vaadittavissa olevat toimet, jotta varmistetaan unionin rekisterin ja EUTL:n toimintakunto, ja huolehtimalla siitä, että järjestelmät ovat vakaita ja käytössä on tarvittavat menettelyt kaikkien tietojen turvaamiseksi. (12) Rekisterijärjestelmään olisi voitava sisällyttää ilmailutoiminta, joka kuuluu unionin päästökauppajärjestelmään 1 päivästä tammikuuta 2012 alkaen. Suurin osa vaatimuksista, jotka perustuvat direktiivin 2003/87/EY muuttamisesta kasvihuonekaasujen päästöoikeuksien kauppaa koskevan yhteisön järjestelmän parantamiseksi ja laajentamiseksi 23 päivänä huhtikuuta 2009 annetussa Euroopan parlamentin ja neuvoston direktiivissä 2009/29/EY ( 3 ) säädettyyn päästökauppajärjestelmän tarkastukseen, on täytettävä vasta 1 päivästä tammikuuta 2013 alkaen. Nämä vaatimukset ovat erillisiä niistä toiminnoista, joiden on oltava valmiina vuonna 2012 sen vuoksi, että ilmailutoiminta sisällytetään päästökauppajärjestelmään. (13) Koska ilma-alusten käyttäjillä on oikeus palauttaa erilainen päästöoikeusyhdistelmä kuin laitosten toiminnanharjoittajilla, ilma-aluksen käyttäjiä varten olisi oltava erityyppinen tili, ilma-aluksen käyttäjän päästöoikeustili. EU:n päästökauppajärjestelmästä annetun direktiivin ilmailua koskevan II luvun nojalla myönnetyt päästöoikeudet poikkeavat aiemmin myönnetyistä päästökauppaoikeuksista, koska ne liittyvät päästöihin, joista suurin osa jää Kioton pöytäkirjan soveltamisalan ulkopuolelle. Sen vuoksi ne olisi merkittävä erilaisiksi muista päästöoikeuksista. (14) Direktiivin 2003/87/EY muuttamisesta ilmailutoiminnan sisällyttämiseksi yhteisön kasvihuonekaasujen päästöoikeuksien kaupan järjestelmään 19 päivänä marraskuuta 2008 annetussa Euroopan parlamentin ja neuvoston direktiivissä 2008/101/EY ( 4 ) edellytetään, että ilma-alusten käyttäjien palauttamat Kioton yksiköt tai Kioton yksiköihin perustuvat päästöoikeudet poistetaan ainoastaan siltä osin, kun ne vastaavat kotimaisia ilmailutoiminnan päästöjä. Koska jäsenvaltiot eivät kuitenkaan voi vaikuttaa ilma-alusten käyttäjien päätökseen siitä, palauttavatko ne II luvun mukaisia päästöoikeuksia vai yksiköitä, jotka voidaan poistaa, olisi perustettava keskitetty palautus- ja uudelleenjakojärjestelmä, jolla taataan, että sellaiset ilma-alusten käyttäjien palauttamat yksiköt, jotka voidaan poistaa, kerätään ja käytetään ensisijaisesti kattamaan tasapuolisesti kaikkien jäsenvaltioiden kotimaan ilmailun päästöt. Jäsenvaltioiden olisi päätettävä myöhemmässä vaiheessa siitä, miten käytetään näin kerätyt yksiköt, jotka voidaan poistaa. (15) Päästökauppajärjestelmän tarkastuksen toteuttamiseksi ja ilmailutoiminnan sisällyttämiseksi järjestelmään vuonna 2012 on riittävää yhdistää teknisellä tasolla jäsenvaltioiden tämänhetkiset päästökauppajärjestelmän rekisteritoiminnot ja jättää Kioton pöytäkirjan rekisteritoimintojen tekninen täytäntöönpano erillisiin jäsenvaltioiden ylläpitämiin Kioton pöytäkirjan (jäljempänä ”KP”) rekistereihin. (16) Direktiivissä 2009/29/EY säädettyjen muutosten toteuttamiseksi ja ilmailutoiminnan sisällyttämiseksi päästökauppajärjestelmään vuonna 2012 on riittävää yhdistää teknisellä tasolla jäsenvaltioiden tämänhetkiset päästökauppajärjestelmän rekisteritoiminnot ja jättää KP-rekisteritoimintojen tekninen täytäntöönpano erillisiin jäsenvaltioiden käyttämiin KP-rekistereihin niin kauan kuin tämä on tarpeen. Tällainen ratkaisu ei kuitenkaan olisi kustannustehokas, koska se edellyttäisi sitä, että kussakin jäsenvaltiossa pidettäisiin yllä laajoja rinnakkaisia tietoteknisiä valmiuksia, joilla olisi vähän käyttöä. Näin ollen komission ja jäsenvaltioiden tavoitteena on työskennellä yhdessä, jotta voidaan perustaa ”eurooppalaisten rekisterien konsolidoitu järjestelmä”, jossa yhdistettäisiin kaikkien jäsenvaltioiden KP-rekisteriin liittyvät tietotekniset toiminnot. (17) Tässä asetuksessa määritetyillä säännöillä päästöoikeuksien ja Kioton yksiköiden laskemisesta sekä eurooppalaisten rekisterien konsolidoidun järjestelmän mahdollisesta perustamisesta ei rajoiteta Euroopan unionin tulevia päätöksiä siitä, sitoudutaanko unionin yhteiseen päästövähennystavoitteeseen vai asetetaanko jäsenvaltioille erilliset päästövähennystavoitteet mahdollisen tulevan kansainvälisen ilmastosopimuksen puitteissa. (18) Direktiivin 2003/87/EY 19 artiklan 4 kohdan mukaan on annettava säännökset unionin rekisteriin tehtäviin muutoksiin ja tapahtumien hallinnointiin liittyvistä menettelyistä sekä asianmukaisista säännöistä, joilla unionin rekisterissä voidaan varmistaa, että tehokkuuden parantamiseen, hallintokulujen hoitoon ja laadunvalvontatoimiin liittyvät jäsenvaltioiden aloitteet ovat mahdollisia. Kaikkien päästöoikeuksien pitämisen unionin rekisterissä ei tulisi rajoittaa kansallisten rekisterien ylläpitämistä niiden päästöjen osalta, jotka eivät kuulu päästökauppajärjestelmään, ja unionin rekisterin olisi taattava sama palvelujen laadun taso kuin kansallisten rekisterien. (19) Koska vuodesta 2009 lähtien alv-petokset, rahanpesu ja muut rikolliset toiminnot ovat lisääntyneet merkittävästi kaikkialla rekisterijärjestelmässä, on tarpeen antaa aiempaa yksityiskohtaisemmat ja vakaammat säännöt tilinomistajien sekä tilien avaamista pyytävien henkilöiden antamien henkilöllisyystietojen tarkastamisesta. Lisäksi jäsenvaltioiden viranomaisilla on oltava mahdollisuus kieltäytyä tilin avaamisesta sellaisille henkilöille, joiden voidaan kohtuudella epäillä haluavan käyttää rekisterijärjestelmää petostarkoituksiin. Lisäksi olisi annettava yksityiskohtaiset säännöt, jotta mahdollistetaan tietojen nopea ja tehokas toimittaminen lainvalvontaelimille, joiden pitäisi pystyä käyttämään näin hankittuja tietoja tutkintatarkoituksiin. (20) Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätöksen N:o 280/2004/EY mukaisesta standardoidusta ja suojatusta rekisterijärjestelmästä 8 päivänä lokakuuta 2008 annetulla komission asetuksella (EY) N:o 994/2008 ( 5 ) kumotaan ja korvataan vuodesta 2012 alkaen Euroopan parlamentin ja neuvoston direktiivin 2003/87/EY sekä Euroopan parlamentin ja neuvoston päätöksen N:o 280/2004/EY mukaisesta standardoidusta ja suojatusta rekisterijärjestelmästä 21 päivänä joulukuuta 2004 annettu komission asetus (EY) N:o 2216/2004 ( 6 ). Koska tällä asetuksella muutetaan merkittävästi 1 päivästä tammikuuta 2012 sovellettavia säännöksiä useilla säännellyillä aloilla, selkeyden vuoksi asetus (EY) N:o 994/2008 on syytä kumota ja korvata kokonaisuudessaan, mutta asetuksen (EY) N:o 2216/2004 osalta voidaan pitäytyä asetuksen (EY) N:o 994/2008 mukaiseen kumoamiseen ja korvaamiseen. (21) Koska asetus (EY) N:o 2216/2004 on voimassa vuoden 2011 loppuun saakka, on tarpeen tehdä kyseiseen asetukseen tiettyjä muutoksia, jotka tulevat voimaan välittömästi. Nämä muutokset liittyvät petosten ja muun rikollisen toiminnan torjuntaan ja päästöoikeuksien palauttamisprosessiin. Lisäksi selkeyden vuoksi olisi poistettava vanhentuneet säännökset. Koska petosten torjuntaan ja palauttamisprosessiin liittyviä muutoksia olisi sovellettava mahdollisimman pian, tämän asetuksen olisi tultava voimaan välittömästi julkaisemisensa jälkeen. (22) Asetus (EY) N:o 2216/2004 olisi sen vuoksi muutettava vastaavasti ja muutoksia olisi sovellettava välittömästi. Kyseinen asetus olisi kumottava 1 päivästä tammikuuta 2012. (23) Ympäristötiedon julkisesta saatavuudesta ja neuvoston direktiivin 90/313/ETY kumoamisesta 28 päivänä tammikuuta 2003 annetun Euroopan parlamentin ja neuvoston direktiivin 2003/4/EY ( 7 ) ja päätöksen 13/CMP.1 mukaan tietyt raportit olisi julkistettava säännöllisesti, jotta voidaan varmistaa, että yhdennetyssä rekisterijärjestelmässä olevat tiedot ovat tiettyjen salassapitovaatimusten rajoissa yleisön saatavilla. (24) Unionin lainsäädäntöä, joka koskee yksilöiden suojelua henkilötietojen käsittelyssä ja näiden tietojen vapaata liikkuvuutta, erityisesti yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY ( 8 ), henkilötietojen käsittelystä ja yksityisyyden suojasta sähköisen viestinnän alalla 12 päivänä heinäkuuta 2002 annettua Euroopan parlamentin ja neuvoston direktiiviä 2002/58/EY ( 9 ) (sähköisen viestinnän tietosuojadirektiivi) ja yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001 ( 10 ) olisi noudatettava sikäli kuin sitä sovelletaan tämän asetuksen mukaisesti hallussa pidettyihin ja käsiteltyihin tietoihin. (25) Tässä asetuksessa säädetyt toimenpiteet ovat ilmastonmuutoskomitean lausunnon mukaiset, sekä katsoo seuraavaa: ON HYVÄKSYNYT TÄMÄN ASETUKSEN:







I

LUKU

KOHDE JA MÄÄRITELMÄT

1 artikla

Kohde

►M1 Tässä asetuksessa vahvistetaan 31 päivänä joulukuuta 2012 päättyviä päästökauppakausia varten yleiset säännökset sekä toimintaa ja ylläpitoa koskevat vaatimukset, joita sovelletaan rekistereistä muodostuvaan standardoituun ja suojattuun rekisterijärjestelmään sekä riippumattomaan tapahtumalokiin, joista säädetään direktiivin 2003/87/EY 20 artiklan 1 kohdassa ja päätöksen 280/2004/EY 6 artiklassa. ◄ Lisäksi tässä asetuksessa säädetään rekisterijärjestelmän ja ilmastonmuutosta koskevan Yhdistyneiden Kansakuntien puitesopimuksen (UNFCCC) sihteeristön perustaman, hoitaman ja ylläpitämän kansainvälisen tapahtumalokin välisestä tiedonvaihtojärjestelmästä.

▼M1

1 a artikla

Soveltamisala

Tämä asetus koskee päästöoikeuksia, jotka on luotu unionin päästökauppajärjestelmässä 31 päivänä joulukuuta 2012 päättyviä kausia varten, sekä Kioton yksikköjä.

▼B

2 artikla

Määritelmät

Tässä asetuksessa sovelletaan direktiivin 2003/87/EY 3 artiklan määritelmiä. Lisäksi sovelletaan seuraavia määritelmiä:

1) ”tilinomistajalla” tarkoitetaan henkilöä, jolla on tili rekisterijärjestelmässä;

2) ”keskusvalvojalla” tarkoitetaan henkilöä, jonka komissio on nimennyt direktiivin 2003/87/EY 20 artiklan mukaisesti;

3) ”toimivaltaisella viranomaisella” tarkoitetaan jäsenvaltion direktiivin 2003/87/EY 18 artiklan mukaisesti nimeämää viranomaista tai viranomaisia;

4) ”KP-osapuolella” tarkoitetaan Kioton pöytäkirjan osapuolta;

5) ”kaupankäyntijärjestelmällä” tarkoitetaan monenkeskistä järjestelmää, joka kokoaa yhteen kolmansien osapuolten osto- ja myynti-intressit, sellaisena kuin se on määritelty Euroopan parlamentin ja neuvoston direktiivin 2004/39/EY ( 11 ) 4 artiklassa; tässä tapauksessa osto- ja myynti-intressit kohdistuvat päästöoikeuksiin tai Kioton yksiköihin;

6) ”todentajalla” tarkoitetaan komission päätöksen 2007/589/EY ( 12 ) liitteessä I olevan 5 kohdan m alakohdassa määriteltyä todentajaa;

7) ”sallituilla päästömääräyksiköillä” (assigned amount units, AAU) tarkoitetaan päätöksen N:o 280/2004/EY 7 artiklan 3 kohdan mukaisesti myönnettyjä yksiköitä;

8) ”II luvun mukaisilla päästöoikeuksilla” tarkoitetaan direktiivin 2003/87/EY II luvun nojalla myönnettyjä päästöoikeuksia;

9) ”III luvun mukaisilla päästöoikeuksilla” tarkoitetaan päästöoikeuksia, joita ei ole myönnetty direktiivin 2003/87/EY II luvun nojalla;

10) ”pitkäaikaisilla sertifioiduilla päästövähennyksillä” (long-term certified emission reduction, lCER) tarkoitetaan puhtaan kehityksen mekanismin alaiselle metsittämis- tai uudelleenmetsittämishankkeelle myönnettyjä sertifioituja päästövähennyksiä, joiden voimassaolo lakkaa sen puhtaan kehityksen mekanismin alaista metsittämis- tai uudelleenmetsittämishanketta koskevan kauden lopussa, jota varten ne myönnettiin, ellei Kioton pöytäkirjan osapuolten kokouksena toimivan osapuolten konferenssin päätöksestä 5/CMP.1 muuta johdu;

11) ”poistoyksiköillä” (removal units, RMU) tarkoitetaan Kioton pöytäkirjan 3 artiklan mukaisesti myönnettyjä yksiköitä;

12) ”väliaikaisilla sertifioiduilla päästövähennyksillä” (temporary certified emission reduction, tCER) tarkoitetaan puhtaan kehityksen mekanismin alaiselle metsittämis- tai uudelleenmetsittämishankkeelle myönnettyjä sertifioituja päästövähennyksiä, joiden voimassaolo lakkaa myöntämiskautta seuraavan Kioton pöytäkirjan mukaisen velvoitekauden lopussa, ellei päätöksestä 5/CMP.1 muuta johdu;

13) ”prosessilla” tarkoitetaan automaattista teknistä menettelyä, joka suorittaa rekisterissä tiliin tai yksikköön liittyvän toimen;

14) ”tapahtumalla” tarkoitetaan prosessia, johon kuuluu muun muassa päästöoikeuden tai Kioton yksikön siirto tililtä toiselle;

15) ”palauttamisella” tarkoitetaan sitä, että toiminnanharjoittaja tai ilma-aluksen käyttäjä palauttaa laitoksensa tai ilma-aluksensa todennettuja päästöjä vastaavan määrän päästöoikeuksia tai Kioton yksiköitä;

16) ”Kioton yksikön mitätöinnillä” tarkoitetaan sitä, että Kioton yksikön haltija poistaa yksikön lopullisesti ilman, että se vastaa todennettuja päästöjä;

17) ”päästöoikeuden mitätöinnillä” tarkoitetaan sitä, että päästöoikeuden haltija poistaa päästöoikeuden lopullisesti ilman, että se vastaa todennettuja päästöjä;

18) ”poistolla” tarkoitetaan sitä, että KP-osapuoli käyttää Kioton yksikköä vastaamaan ilmoitettuja päästöjään;

19) ”rahanpesulla” tarkoitetaan Euroopan parlamentin ja neuvoston direktiivin 2005/60/EY ( 13 ) 1 artiklan 2 kohdassa määriteltyä toimintaa;

20) ”vakavalla rikoksella” tarkoitetaan direktiivin 2005/60/EY 3 artiklan 5 kohdassa määriteltyä toimintaa;

21) ”terrorismin rahoituksella” tarkoitetaan direktiivin 2005/60/EY 1 artiklan 4 kohdassa määriteltyä toimintaa;

22) ”rekisterin valvojalla” tarkoitetaan unionin rekisterin tai minkä tahansa muun Kioton pöytäkirjan rekisterin valvojaa;

23) ”kansallisella valvojalla” tarkoitetaan yksikköä, joka on unionin rekisterissä vastuussa jäsenvaltion puolesta tiettyjen käyttäjätilien hallinnoinnista jäsenvaltion lainkäyttövallan mukaisesti ja joka on nimetty 6 artiklan mukaisesti;

24) ”tilin valvojalla” tarkoitetaan valvojaa, joka on määritetty tietyntyyppistä tiliä varten liitteessä I olevan taulukon I-I kolmannessa sarakkeessa;

▼M1

25) ”johtajilla” tarkoitetaan henkilöitä, jotka käytännössä johtavat oikeushenkilön päivittäisiä toimintoja;

26) ”Keski-Euroopan ajalla” tarkoitetaan Keski-Euroopan kesäaikaa kesäaikana sellaisena kuin se on määritelty direktiivin 2000/84/EY 1, 2 ja 3 artiklassa ( 14 )

▼B







II

LUKU

REKISTERIJÄRJESTELMÄ

3 artikla

Rekisterit

1. Voidakseen täyttää Kioton pöytäkirjan osapuolille asetetut velvoitteet ja päätöksen N:o 280/2004/EY 6 artiklaan perustuvat velvoitteet siitä, että Kioton yksiköt tilitetään oikealla tavalla, kunkin jäsenvaltion ja unionin on ylläpidettävä rekisteriä (jäljempänä ”KP-rekisteri”) standardoidussa sähköisessä tietokannassa, joka vastaa UNFCCC:n rekisterejä koskevia vaatimuksia ja erityisesti Kioton pöytäkirjan mukaisten rekisterijärjestelmien datansiirtostandardien toiminnallisia ja teknisiä eritelmiä, jotka on laadittu Kioton pöytäkirjan osapuolten kokouksena toimivan UNFCCC:n osapuolten konferenssin päätöksen 12/CMP.1 nojalla.

▼M1

2. Perustetaan unionin rekisteri unionin päästökauppajärjestelmän 31 päivänä joulukuuta 2012 päättyviä päästökauppakausia varten. Voidakseen täyttää direktiivin 2003/87/EY 19 artiklan mukaiset velvoitteensa siitä, että päästöoikeuksista pidetään tarkkaa kirjanpitoa, jäsenvaltioiden on käytettävä 1 päivästä tammikuuta 2012 alkaen unionin rekisteriä, joka toimii myös KP-rekisterinä Euroopan yhteisölle, joka on erillinen KP-osapuoli. Unionin rekisterin on tarjottava kansallisille viranomaisille ja tilinomistajille kaikki luvussa IV–VI kuvatut prosessit.

▼B

3. Edellä olevasta 1 kohdasta poiketen niiden jäsenvaltioiden, jotka eivät voi myöntää AAU:ita muista syistä kuin siksi, että UNFCCC:n mukaan jäsenvaltio ei ole oikeutettu siirtämään ERU:ita, AAU:ita ja CER:iä Kioton pöytäkirjan osapuolten kokouksena toimivan osapuolten konferenssin päätöksen 11/CMP.1 säännösten mukaisesti (jäljempänä ”jäsenvaltiot, joilla ei ole Kioton pöytäkirjan rekisteriä”), ei tarvitse perustaa KP-rekisteriä.

4. Unionin rekisterin ja kunkin muun KP-rekisterin on noudatettava päätöksen 12/CMP.1 nojalla laadittuja rekisterijärjestelmien datansiirtostandardien toiminnallisia ja teknisiä eritelmiä sekä 71 artiklassa tarkoitetuissa tiedonsiirto- ja teknisissä eritelmissä vahvistettuja laitteisto-, verkko-, ohjelmisto- ja turvallisuusvaatimuksia.

4 artikla

Euroopan unionin tapahtumaloki

▼M1

1. Perustetaan Euroopan unionin tapahtumaloki (EUTL) standardoidun sähköisen tietokannan muodossa direktiivin 2003/87/EY 20 artiklan mukaisesti tämän asetuksen soveltamisalaan kuuluvia tapahtumia varten. EUTL:ää käytetään tallentamaan kaikki tileillä pidettäviä Kioton yksiköitä ja niiden siirtoja koskevat tiedot, jotka on asetettu saataville päätöksen N:o 280/2004 6 artiklan 2 kohdan mukaisesti.

▼B

2. Keskusvalvojan on hoidettava ja ylläpidettävä EUTL:ää tämän asetuksen säännösten mukaisesti.

3. EUTL:n on pystyttävä tarkastamaan ja tallentamaan kaikki 3 artiklan 2 kohdassa tarkoitetut prosessit ja sen on noudatettava päätöksen 12/CMP.1 nojalla laadittuja rekisterijärjestelmien datansiirtostandardien toiminnallisia ja teknisiä eritelmiä sekä 71 artiklassa tarkoitetuissa tiedonsiirto- ja teknisissä eritelmissä vahvistettuja laitteisto-, verkko- ja ohjelmistovaatimuksia.

4. EUTL:n on pystyttävä tallentamaan kaikki IV–VI luvuissa kuvatut prosessit.

5 artikla

Rekisterien, ITL:n ja EUTL:n väliset tiedonsiirtoyhteydet

1. Unionin rekisterin ja kunkin muun KP-rekisterin on ylläpidettävä tiedonsiirtoyhteyttä UNFCCC:n kansainvälisen tapahtumalokin (ITL) kanssa, jotta voidaan välittää tiedot tapahtumista, joissa siirretään Kioton yksiköitä muihin KP-rekistereihin tai muista KP-rekistereistä.

2. EUTL:n on myös ylläpidettävä tiedonsiirtoyhteyttä ITL:n kanssa, jotta voidaan kirjata ja tarkastaa 1 kohdassa tarkoitetut siirrot. Tätä varten ITL ilmoittaa ennen siirron kirjaamista EUTL:lle kaikista ehdotetuista siirroista, joihin liittyy KP-rekisteri.

3. Unionin rekisterin on ylläpidettävä myös suoraa tiedonsiirtoyhteyttä EUTL:n kanssa, jotta voidaan tarkastaa ja kirjata päästöoikeuksien siirtämiseen liittyvät tapahtumat ja IV luvussa tarkoitetut tilinhallintaprosessit. Kaikki päästöoikeuksia koskevat tapahtumat toteutetaan unionin rekisterissä ja EUTL, ei ITL, tallentaa ja tarkastaa ne.

4. Ilmastonmuutoskomitea voi päättää, että unionin rekisterin ulkoiset tiedonsiirtoyhteydet, tietotekniikkainfrastruktuuri, käyttäjätilien pääsymenettelyt sekä Kioton pöytäkirjan tilien hallintamekanismit yhdistetään kaikkien muiden KP-rekisterien kanssa eurooppalaisten rekisterien konsolidoiduksi järjestelmäksi, jota ylläpitää keskusvalvoja. Jos tämä päätös tehdään, komissio ehdottaa muutoksia tähän asetukseen, jotta voidaan määrittää eurooppalaisten rekisterien konsolidoidun järjestelmän täytäntöönpanoa koskevat yleiset säännöt.

5. Keskusvalvoja voi perustaa rajoitetun tiedonsiirtoyhteyden EUTL:n ja liittymisneuvotteluja käyvän maan rekisterin välille, jotta voidaan mahdollistaa se, että tällaiset rekisterit ovat tiedonsiirtoyhteydessä ITL:n kanssa EUTL:n kautta ja jotta toiminnanharjoittajien todennetut päästötiedot voidaan kirjata EUTL:ään. Ennen tämän tiedonsiirtoyhteyden muodostamista näissä rekistereissä on saatettava onnistuneesti päätökseen kaikki rekistereiltä vaaditut testaus- ja käynnistysmenettelyt.

6 artikla

Kansalliset valvojat ja KP-rekisterin valvojat

1. Kunkin jäsenvaltion on nimettävä kansallinen valvoja. Kunkin jäsenvaltion on käytettävä ja hallittava omia tilejään ja sen lainkäyttövaltaan kuuluvia unionin rekisterissä olevia tilejä kansallisen valvojansa kautta. Kunkin jäsenvaltion kansallinen valvoja toimii myös oman KP-rekisterinsä valvojana. KP-rekisterin valvoja käyttää ja ylläpitää oman jäsenvaltionsa KP-rekisteriä tämän asetuksen säännösten mukaisesti.

2. Keskusvalvoja hoitaa ja ylläpitää unionin rekisteriä. Lisäksi keskusvalvoja toimii EU:n puolesta KP-rekisterin valvojana.

3. Jäsenvaltioiden ja komission on varmistettava, että kansallisten valvojien, keskusvalvojan ja käyttäjätilien tilinomistajien välillä ei ole eturistiriitoja.

4. Kunkin jäsenvaltion on ilmoitettava komissiolle kansallisen valvojan henkilöllisyys ja tämän yhteystiedot.

5. Komissio koordinoi tämän asetuksen täytäntöönpanoa kunkin jäsenvaltion rekisterin valvojien ja keskusvalvojan kanssa. Komissio kuulee ilmastonmuutoskomitean yhteydessä toimivaa rekisterien valvojien työryhmää rekisterien toimintaan ja tämän asetuksen täytäntöönpanoon liittyvistä asioista ja menettelyistä. Valvojien työryhmä sopii tämän asetuksen täytäntöönpanoon liittyvistä yhteisistä toiminnallisista menettelyistä, mukaan luettuina unionin rekisterin muutoksiin ja tapahtumien hallinnointiin liittyvät menettelyt. Rekisterien valvojien työryhmän työjärjestyksen vahvistaa ilmastonmuutoskomitea.

6. Keskusvalvoja, toimivaltaiset viranomaiset ja kansalliset valvojat toteuttavat ainoastaan omien tehtäviensä suorittamiseksi tarvittavat prosessit.







III

LUKU

YKSIKÖT

7 artikla

Yksiköt

1. Unionin rekisterissä on voitava pitää II luvun mukaisia päästöoikeuksia ja III luvun mukaisia päästöoikeuksia.

2. Kussakin KP-rekisterissä ja unionin rekisterissä voidaan pitää AAU:ita, ERU:ita, CER:iä, RMU:ita, lCER:iä ja tCER:iä (joita kutsutaan yhteisesti ”Kioton yksiköiksi”).







IV

LUKU

TILIT







1

JAKSO

Kaikkiin tileihin sovellettavat säännökset

8 artikla

Tilit

1. Unionin rekisterin on sisällettävä tilit, jotka luetellaan liitteessä I otsikoiden ”II Hallintatilit unionin rekisterissä” ja ”III Käyttäjätilit unionin rekisterissä” alla.

2. Unionin rekisterin ja kunkin muun KP-rekisterin on sisällettävä tilit, jotka luetellaan liitteessä I otsikon ”I KP-osapuolten tilit KP-rekistereissä” alla.

3. Yksikkötyypit, joita voidaan pitää kunkintyyppisellä tilillä, esitetään liitteessä I, ja tapahtumatyypit, jotka kunkintyyppinen tili voi käynnistää tai vastaanottaa, esitetään liitteessä II.

9 artikla

Tilin tila

1. Tilien on oltava jossakin seuraavista tiloista: avoin, käyttämätön, estetty tai suljettu.

2. Estetyiltä tileiltä ei voida käynnistää prosesseja, lukuun ottamatta yksiköiden palauttamista, todennettujen päästöjen kirjaamista ja tilitietojen päivittämistä.

3. Suljetuilta tileiltä ei voida käynnistää prosesseja. Suljettua tiliä ei voida avata uudestaan eikä se voi vastaanottaa yksikköjen siirtoja.

10 artikla

Tilien hallinnointi

1. Kullakin tilillä on oltava valvoja, joka on vastuussa tilin hallinnoinnista jäsenvaltion tai unionin puolesta.

2. Tilin valvoja määritetään kutakin tilityyppiä varten liitteessä I olevan taulukon I-1 kolmannessa sarakkeessa.

3. Tilin valvojan tehtävänä on aukaista tili, estää pääsy tilille tai sulkea tili, hyväksyä valtuutetut edustajat, sallia sellaiset tilitietojen muutokset, jotka edellyttävät valvojan suostumusta, ja käynnistää tapahtumia, jos tilinomistaja on tätä pyytänyt 19 artiklan 4 kohdan mukaisesti.

4. Käyttäjätileihin sovelletaan niiden valvojan jäsenvaltion lainsäädäntöä ja ne kuuluvat valvojansa jäsenvaltion toimivaltaan ja niillä pidettävien yksiköiden katsotaan sijaitsevan kyseisen jäsenvaltion alueella.

11 artikla

Ilmoitukset valvojilta

Keskusvalvojan on ilmoitettava unionin rekisterin tilinomistajalle ja valvojalle kaikkien tiliin liittyvien prosessien käynnistämisestä, saattamisesta päätökseen tai lopettamisesta käyttäen automaattisia menetelmiä, jotka on kuvattu 71 artiklassa tarkoitetuissa tiedonsiirto- ja teknisissä eritelmissä.







2

JAKSO

Tilien avaaminen ja päivittäminen

12 artikla

KP-osapuolten tilien ja hallintatilien avaaminen

1. Komissio määrää keskusvalvojan avaamaan unionin KP-osapuolen tilit ja kaikki hallintatilit unionin rekisterissä lukuun ottamatta kansallisia päästöoikeustilejä.

2. Jäsenvaltion toimivaltainen toimielin määrää kansallisen valvojan avaamaan kansallisen päästöoikeustilinsä unionin rekisterissä.

3. Edellä 1 ja 2 kohdassa tarkoitettujen määräysten on sisällettävä liitteessä III esitetyt tiedot.

4. Rekisterin valvojan tai keskusvalvojan on avattava KP-osapuolen tili tai hallintatili 20 työpäivän kuluessa määräyksestä.

13 artikla

Henkilön päästöoikeustilien avaaminen unionin rekisterissä

1. Pyyntö, joka koskee henkilön päästöoikeustilin avaamista unionin rekisteriin, on toimitettava jäsenvaltion kansalliselle valvojalle. Tilin avaamista pyytävän henkilön on toimitettava kansallisen valvojan vaatimat tiedot, joiden on sisällettävä ainakin liitteessä IV esitetyt tiedot.

2. Kansallisen valvojan jäsenvaltio voi vaatia, että tilin avaamista pyytävät EU:n henkilöt asuvat vakituisesti tai heidät on rekisteröity tiliä hallinnoivan kansallisen valvojan jäsenvaltiossa.

3. Kansallisen valvojan on avattava henkilön päästöoikeustili unionin rekisteriin tai ilmoitettava tilin avaamista pyytävälle henkilölle, että hän kieltäytyy avaamasta tiliä, 20 työpäivän kuluessa siitä, kun on vastaanotettu kaikki 1 ja 2 kohdan mukaisesti edellytetyt tiedot, ja sen jälkeen, kun on hyväksytty tarvittava määrä valtuutettuja edustajia 20 artiklan mukaisesti.

▼M1 —————

▼M1

13 a artikla

Kaupankäyntitilien avaaminen unionin rekisterissä

Kaupankäyntitilien avaamista unionin rekisterissä voidaan pyytää 30 päivästä kesäkuuta 2012. Tässä asetuksessa henkilöiden päästöoikeustilejä varten esitettyjä sääntöjä sovelletaan soveltuvin osin, ellei 43 ja 44 artiklasta muuta johdu.

▼B

14 artikla

Kaupankäyntijärjestelmien päästöoikeustilien avaaminen unionin rekisterissä

▼M1

1. Kaupankäyntijärjestelmät voivat tehdä pyynnön kaupankäyntijärjestelmien päästöoikeustilin avaamisesta unionin rekisterissä. Tämä pyyntö on toimitettava kansalliselle valvojalle. Tiliä pyytävän henkilön on toimitettava kansallisen valvojan pyytämät tiedot. Tietojen on sisällettävä vähintään liitteessä III esitetyt tiedot sekä todisteet siitä, että kaupankäyntijärjestelmä varmistaa turvallisuuden tason, joka vastaa vähintään unionin rekisterin tämän asetuksen mukaisesti varmistamaa turvallisuuden tasoa.

2. Kansallisten valvojien on varmistettava, että ulkopuoliset kaupankäyntijärjestelmät noudattavat teknisiä ja turvallisuusvaatimuksia, jotka esitetään 71 artiklassa tarkoitetuissa tiedonsiirto- ja teknisiä eritelmissä.

▼B

3. Kansallisen valvojan on avattava kaupankäyntijärjestelmän päästöoikeustili unionin rekisteriin tai ilmoitettava tilin avaamista pyytävälle henkilölle, että hän kieltäytyy avaamasta tiliä, 20 työpäivän kuluessa siitä, kun on vastaanotettu kaikki 1 ja 2 kohdan mukaisesti edellytetyt tiedot, ja sen jälkeen, kun on hyväksytty tarvittava määrä valtuutettuja edustajia 20 artiklan mukaisesti.

▼M1

4. Muun valtuutetun edustajan hyväksyntää ei tarvita 19 artiklan 2 kohdan mukaisesti, kun tapahtuman käynnistäjänä on kyseisestä vaatimuksesta vapautettu kaupankäyntijärjestelmä. Kansallinen valvoja voi myöntää kirjallisesta pyynnöstä kaupankäyntijärjestelmälle vapautuksen, jos ulkopuolinen kaupankäyntijärjestelmä toimittaa todisteet siitä, että se on toteuttanut turvallisuusjärjestelmät, jotka tarjoavat vähintään 19 artiklan 2 vaatimuksen mukaisen suojelun tason. Tekniset ja turvallisuutta koskevat vähimmäisvaatimukset esitetään 71 artiklassa tarkoitetuissa tiedonsiirto- ja teknisissä eritelmissä. Kyseessä oleva kansallinen valvoja ilmoittaa kyseisistä pyynnöistä komissiolle viipymättä. Komissio julkaisee tämän kohdan mukaiset vapautukset.

▼B

15 artikla

Toiminnanharjoittajan päästöoikeustilien avaaminen unionin rekisterissä

1. Luvan myöntävän toimivaltaisen viranomaisen on 20 työpäivän kuluessa uuden laitoksen toimintaa varten myönnetyn kasvihuonekaasujen päästöluvan voimaantulosta toimitettava jäsenvaltion kansalliselle valvojalle liitteessä VII esitetyt tiedot, ja toiminnanharjoittajan on pyydettävä kansallista valvojaa avaamaan toiminnanharjoittajan päästöoikeustili unionin rekisterissä.

2. Jos toimivaltainen viranomainen niin päättää, toiminnanharjoittaja voi toimittaa edellä 1 kohdassa tarkoitetut tiedot kansalliselle valvojalle 1 kohdassa asetetussa määräajassa.

3. Kansallisen valvojan on avattava erillinen toiminnanharjoittajan päästöoikeustili kutakin unionin rekisterissä olevaa laitosta varten 20 työpäivän kuluessa siitä, kun on vastaanotettu edellä 1 kohdassa tarkoitetut tiedot ja sen jälkeen, kun on hyväksytty tarvittava määrä valtuutettuja edustajia 20 artiklan mukaisesti.

16 artikla

Ilma-aluksen käyttäjien päästöoikeustilien avaaminen unionin rekisterissä

1. Toimivaltaisen viranomaisen on 20 työpäivän kuluessa siitä, kun ilma-aluksen käyttäjän seurantasuunnitelma on hyväksytty, tai 1 päivään tammikuuta 2012 mennessä, riippuen siitä kumpi ajankohta on myöhäisempi, toimitettava kansalliselle valvojalle liitteessä VIII esitetyt tiedot, ja ilma-aluksen käyttäjän on pyydettävä kansallista valvojaa avaamaan ilma-aluksen käyttäjän päästöoikeustili unionin rekisteriin. Kullakin ilma-aluksen käyttäjällä on vain yksi ilma-aluksen käyttäjän päästöoikeustili.

2. Jos toimivaltainen viranomainen niin päättää, myös ilma-aluksen käyttäjä voi toimittaa edellä 1 kohdassa tarkoitetut tiedot kansalliselle valvojalle 1 kohdassa asetetussa määräajassa.

3. Kansallisen valvojan on avattava erillinen ilma-aluksen käyttäjän päästöoikeustili kutakin unionin rekisterissä olevaa ilma-aluksen käyttäjää varten 40 työpäivän kuluessa siitä, kun on vastaanotettu edellä 1 kohdassa tarkoitetut tiedot, ja sen jälkeen, kun on hyväksytty tarvittava määrä valtuutettuja edustajia 20 artiklan mukaisesti.

▼M1

4. Ilma-aluksen käyttäjän päästöoikeustilien tila muutetaan estetystä avoimeksi sen jälkeen, kun todennetut päästöt on kirjattu 29 artiklan mukaisesti ja 31 artiklan 1 kohdan mukaan laskettu velvoitetilannetta kuvaava luku on vähintään nolla. Tilin tila voidaan myös muuttaa avoimeksi aiemmin, jos kansallinen valvoja saa tilinomistajalta pyynnön tilin aktivoimisesta kaupankäyntiä varten edellyttäen, että kyseisessä pyynnössä on vähintään kaikki 71 artiklassa tarkoitetuissa tiedonsiirto- ja teknisissä eritelmissä edellytetyt osat.

▼B

17 artikla

Todentajan päästöoikeustilien avaaminen unionin rekisterissä

1. Pyyntö, joka koskee todentajan päästöoikeustilin avaamista unionin rekisteriin, on toimitettava jäsenvaltion kansalliselle valvojalle. Tilin avaamista pyytävän henkilön on toimitettava kansallisen valvojan vaatimat tiedot, joiden on sisällettävä liitteessä IV ja liitteessä V esitetyt tiedot.

2. Kansallisen valvojan on avattava todentajan päästöoikeustili unionin rekisterissä 20 työpäivän kuluessa siitä, kun on vastaanotettu edellä 1 kohdassa tarkoitetut tiedot, ja sen jälkeen, kun on hyväksytty tarvittava määrä valtuutettuja edustajia 20 artiklan mukaisesti.

▼M1

18 artikla

Kieltäytyminen avaamasta tiliä

1. Kansallisen valvojan on tarkistettava, ovatko tilin avaamista varten toimitetut tiedot ja asiakirjat täydellisiä, ajantasaisia, tarkkoja ja totuudenmukaisia.

2. Kansallinen valvoja voi kieltäytyä avaamasta tiliä,

a) jos toimitetut tiedot ja asiakirjat ovat puutteellisia, vanhentuneita tai muutoin epätarkkoja tai vääriä;

b) jos mahdollinen tilinomistaja, tai jos kyseessä on oikeushenkilö, joku johtajista, on tutkittavana tai tuomittu edeltävän viiden vuoden aikana päästöoikeuksia tai Kioton yksiköitä koskevasta petoksesta, rahanpesusta, terrorismin rahoittamisesta tai muusta vakavasta rikoksesta, jossa tiliä voidaan käyttää;

c) jos kansallisella valvojalla on kohtuulliset perusteet uskoa, että tilejä voidaan käyttää päästöoikeuksia tai Kioton yksiköitä koskevaan petokseen, rahanpesuun, terrorismin rahoittamiseen tai muuhun vakavaan rikokseen;

d) muusta kansallisessa lainsäädännössä esitetystä syystä.

3. Jos kansallinen valvoja kieltäytyy avaamasta tiliä, tilin avaamista pyytävä henkilö voi esittää kansallisen lainsäädännön mukaan asiaa hoitavalle viranomaiselle vastalauseen, jolloin toimivaltainen viranomainen perustellussa päätöksessä joko määrää kansallisen valvojan avaamaan tilin tai säilyttää kielteisen päätöksen, jollei muuta johdu kansallisen lainsäädännön säännöksistä, joilla pyritään tämän asetuksen mukaiseen oikeutettuun tavoitteeseen ja jotka ovat oikeasuhteisia.

▼B

19 artikla

Valtuutetut edustajat

▼M1

1. Kullakin tilillä, todentajan tiliä lukuun ottamatta, on oltava ainakin kaksi valtuutettua edustajaa. Todentajan tilillä on oltava ainakin yksi valtuutettu edustaja. Valtuutetut edustajat käynnistävät tapahtumia ja muita prosesseja tilinomistajan puolesta.

2. Tileillä voi olla yksi tai useampi muu valtuutettu edustaja. Muun valtuutetun edustajan hyväksyntä tarvitaan valtuutetun edustajan hyväksynnän lisäksi tapahtuman käynnistämiseksi, paitsi kun kyseessä ovat:

a) siirrot tilille, joka on tilinomistajan luotettavien tilien luettelossa unionin rekisterissä;

b) tapahtumat, jotka käynnistää 14 artiklan 4 kohdan mukaisesti vapautuksen saanut kaupankäyntijärjestelmä; ja

c) päästöoikeuksien, CER:ien ja ERU:jen palauttaminen VI luvun 3 jakson mukaisesti.

▼M1

2a. Edellä 1 kohdassa määritettyjen valtuutettujen edustajien lisäksi tileillä voi olla valtuutettuja edustajia, joilla on ainoastaan lukuoikeus.

▼B

3. Tilin valvoja voi sallia sen, että käyttäjätilien omistajat mahdollistavat tilien käytön kaupankäyntijärjestelmän kautta. Tilinomistajien, jotka sallivat tiliensä käytön kaupankäyntijärjestelmän kautta, on nimettävä valtuutetuksi edustajaksi henkilö, joka on jo jonkin kaupankäyntijärjestelmän tilin valtuutettu edustaja.

4. Jos valtuutetulla edustajalla ei ole pääsyä internetiin, hän voi myös pyytää tilinomistajaa käynnistämään tapahtumat puolestaan sillä edellytyksellä, että valvoja sallii tällaiset pyynnöt ja että käyttöä ei ole estetty 27 artiklan mukaisesti.

5. Tiedonsiirto- ja teknisissä eritelmissä voidaan määrittää kullekin tilityypille valtuutettujen edustajien sekä muiden valtuutettujen edustajien enimmäismäärä. Kansallinen valvoja voi asettaa alemman enimmäismäärän tiliään varten, mutta valtuutettujen edustajien vähimmäismäärän on oltava kolme.

6. Valtuutettujen edustajien ja muiden valtuutettujen edustajien on oltava yli 18-vuotiaita luonnollisia henkilöitä. Tietyn tilin kaikkien valtuutettujen edustajien ja muiden valtuutettujen edustajien on oltava eri henkilöitä, mutta sama henkilö voi olla useamman kuin yhden tilin valtuutettu edustaja tai muu valtuutettu edustaja. Kansallisen valvojan jäsenvaltio voi vaatia, että käyttäjätilien valtuutetuista edustajista ainakin yksi asuu vakituisesti tiliä hallinnoivan kansallisen valvojan jäsenvaltiossa.

20 artikla

Valtuutettujen edustajien ja muiden valtuutettujen edustajien nimeäminen ja hyväksyminen

1. Kun pyydetään tilin avaamista, tilin avaamista pyytävän henkilön on nimettävä ainakin kaksi valtuutettua edustajaa ja hän voi nimetä muita valtuutettuja edustajia, jos tilin valvoja sen hyväksyy.

2. Kun tilin avaamista pyytävä henkilö nimeää valtuutetun edustajan tai muun valtuutetun edustajan, hänen on toimitettava valvojan edellyttämät tiedot. Näiden tietojen on sisällettävä ainakin liitteessä IX esitetyt asiakirjat ja nimetyn edustajan henkilötiedot.

3. Kansallisen valvojan on hyväksyttävä valtuutettu edustaja tai muu valtuutettu edustaja 20 työpäivän kuluessa siitä, kun on vastaanotettu kaikki 2 kohdassa edellytetyt tiedot, tai ilmoitettava tilin avaamista pyytävälle henkilölle, että se kieltäytyy hyväksymästä ehdotettua edustajaa. Jos ehdotettua edustajaa koskevien tietojen arviointiin tarvitaan enemmän aikaa, valvoja voi yhden kerran pidentää arviointiprosessia enintään 20 työpäivällä ja ilmoittaa pidennyksestä tilin avaamista pyytävälle henkilölle.

▼M1

3a. Kansallisen valvojan on tarkistettava, ovatko valtuutetun edustajan tai muun valtuutetun edustajan nimeämistä varten toimitetut tiedot ja asiakirjat täydellisiä, ajantasaisia, tarkkoja ja totuudenmukaisia.

3b. Kansallinen valvoja voi kieltäytyä hyväksymästä valtuutettua edustajaa tai muuta valtuutettua edustajaa:

a) jos toimitetut tiedot ja asiakirjat ovat puutteellisia, vanhentuneita tai muutoin epätarkkoja tai vääriä;

b) jos mahdollinen valtuutettu edustaja on tutkittavana tai tuomittu edeltävien viiden vuoden aikana päästöoikeuksia tai Kioton yksiköitä koskevasta petoksesta, rahanpesusta, terrorismin rahoittamisesta tai muusta vakavasta rikoksesta, jossa tiliä voidaan käyttää;

c) muusta kansallisessa lainsäädännössä esitetystä syystä.

▼B

4. Jos kansallinen valvoja kieltäytyy hyväksymästä valtuutettua edustajaa tai muuta valtuutettua edustajaa, tilin avaamista pyytävä henkilö voi esittää toimivaltaiselle viranomaiselle tai kansallisen lainsäädännön mukaan asiaa hoitavalle viranomaiselle vastalauseen kielteisestä päätöksestä, jolloin viranomainen perustellussa päätöksessä joko määrää kansallisen valvojan antamaan hyväksyntänsä tai pitää voimassa kielteisen päätöksen. Perusteluna kielteiselle päätökselle voi olla se, että valtuutetuksi edustajaksi tai muuksi valtuutetuksi edustajaksi ehdotettu henkilö on tutkinnan kohteena liittyen päästöoikeuksia tai Kioton yksiköitä koskevaan petokseen, rahanpesuun, terrorismin rahoittamiseen tai muuhun vakavaan rikokseen, jossa tiliä voidaan käyttää, tai jokin muu kansallisessa lainsäädännössä esitetty syy.

5. Yhteisön päästökauppajärjestelmän keskusselvitystilin valtuutetun edustajan on toimittava keskusvalvojan valtuutettuna edustajana. Kunkin kansallisen päästöoikeustilin valtuutettu edustaja toimii kansallisen valvojan valtuutettuna edustajana sen jäsenvaltion osalta, joka on kansallisen päästöoikeustilin omistaja.

21 artikla

Tilitietojen ja valtuutettuja edustajia koskevien tietojen päivittäminen

1. Kaikkien tilien omistajien on ilmoitettava tilin valvojalle 10 työpäivän kuluessa kaikista muutoksista tiedoissa, jotka on toimitettu tilien avaamista tai valtuutetun edustajan tai muun valtuutetun edustajan nimeämistä varten. Ilma-alusten käyttäjien on ilmoitettava tilinsä valvojalle 10 työpäivän kuluessa, jos ne ovat osallisina kahden tai useamman ilma-aluksen käyttäjän sulautumisessa tai jos ilma-aluksen käyttäjä on jakautunut kahdeksi tai useammaksi ilma-aluksen käyttäjäksi. Jos tilinomistajan on edellytetty toimittavan todisteet tietyistä tiedoista tilin avaamisen tai valtuutetun edustajan tai muun valtuutetun edustajan nimeämisen yhteydessä, myös muutoksista ilmoitettaessa on toimitettava vaaditut todisteet. Tilin valvojan on 15 työpäivän kuluessa ilmoituksen ja siihen liittyvien todisteiden vastaanottamisesta päivitettävä tilinomistajaa koskevat tiedot tai kieltäydyttävä päivityksestä ja ilmoitettava tästä tilinomistajalle. Tästä kielteisestä päätöksestä voidaan esittää vastalause toimivaltaiselle viranomaiselle tai kansallisen lainsäädännön mukaan asiaa hoitavalle viranomaiselle 13 artiklan 4 kohdan, 14 artiklan 4 kohdan tai 20 artiklan 4 kohdan mukaisesti.

2. Henkilön päästöoikeustilin, kaupankäyntijärjestelmän päästöoikeustilin, todentajan päästöoikeustilin tai ilma-aluksen käyttäjän päästöoikeustilin omistaja ei saa myydä tai luovuttaa tilin omistajuutta toiselle henkilölle. Toiminnanharjoittajan päästöoikeustilin omistaja voi myydä tai luovuttaa toiminnanharjoittajan päästöoikeustilinsä ainoastaan yhdessä sen laitoksen kanssa, johon toiminnanharjoittajan päästöoikeustili liittyy.

3. Valtuutettu edustaja tai muu valtuutettu edustaja ei voi siirtää asemaansa sellaisenaan toiselle henkilölle.

4. Tilinomistaja voi ilmoittaa siitä, että valtuutetut edustajat vapautetaan tehtävistään, jos jäljelle jää ainakin kaksi valtuutettua edustajaa. Asiasta vastaavan valvojan on vapautettava valtuutettu edustaja tehtävästään 10 työpäivän kuluessa ilmoituksen vastaanottamisesta.

5. Tilinomistaja voi nimetä uusia valtuutettuja edustajia tai muita valtuutettuja edustajia 20 artiklassa säädetyn menettelyn mukaisesti.

6. Jos ilma-aluksen käyttäjää hallinnoiva jäsenvaltio vaihtuu direktiivin 2003/87/EY 18 a artiklassa tarkoitetun menettelyn mukaisesti tai Euroopan unionin laajentumisen vuoksi, keskusvalvojan on päivitettävä kyseessä olevan ilma-aluksen käyttäjän päästöoikeustili. Jos ilma-aluksen käyttäjän päästöoikeustilin valvoja vaihtuu, uusi valvoja voi määrätä ilma-aluksen käyttäjän toimittamaan edellyttämänsä tilin avaamista koskevat tiedot 16 artiklan mukaisesti ja edellyttämänsä tiedot valtuutetuista edustajista 20 artiklan mukaisesti.

7. Edellä 6 kohdassa tarkoitettua poikkeusta lukuun ottamatta tilin hallinnoinnista vastaava jäsenvaltio ei voi vaihtua.

▼M1

21 a artikla

Luotettavien tilien luettelo

1. Kesäkuun 30 päivästä 2012 toiminnanharjoittajan päästöoikeustileillä, ilma-aluksen käyttäjän päästöoikeustileillä, henkilön päästöoikeustilillä ja kaupankäyntitileillä on oltava unionin rekisterissä luotettavien tilien luettelo.

2. Saman tilinomistajan tilit sisältyvät automaattisesti luotettavien tilien luetteloon.

3. Luotettavien tilien luetteloon tehtävät muutokset käynnistetään ja saatetaan päätökseen käyttäen menettelyä, joka esitetään VI luvun 32 a artiklassa määritettyjä tapahtumia varten. Muutokselle on saatava muun valtuutetun edustajan vahvistus, tai jos muuta valtuutettua edustajaa ei ole nimetty, jonkin toisen valtuutetun edustajan vahvistus. Jäljempänä 32 a artiklan 4 kohdassa tarkoitettua viivettä ei sovelleta tilien poistamiseen luotettavien tilien luettelosta; muita luotettavien tilien luetteloon tehtäviä muutoksia varten viive on seitsemän päivää.

▼B







3

JAKSO

Tilien sulkeminen

22 artikla

KP-osapuolten tilien, hallintatilien, henkilöiden päästöoikeustilien ja kaupankäyntijärjestelmien päästöoikeustilien sulkeminen

Valvojan on suljettava tili 10 työpäivän kuluessa siitä, kun tilinomistajalta on vastaanotettu pyyntö sulkea valvojan hallinnoima KP-osapuolen tili unionin rekisterissä, hallintatili, henkilön päästöoikeustili tai kaupankäyntijärjestelmän päästöoikeustili.

23 artikla

Toiminnanharjoittajien päästöoikeustilien sulkeminen

1. Toimivaltaisen viranomaisen on 10 työpäivän kuluessa ilmoitettava kansalliselle valvojalle kasvihuonekaasujen päästöluvan peruuttamisesta tai palauttamisesta sellaisen laitoksen osalta, joka tämän peruuttamisen tai palauttamisen vuoksi jää ilman lupaa. Lisäksi jos toimivaltainen viranomainen saa tietoonsa, että laitos on suljettu ilmoittamatta asiasta toimivaltaiselle viranomaiselle, hänen on ilmoitettava asiasta kansalliselle valvojalle 10 työpäivän kuluessa. Kansallisen valvojan on 10 työpäivän kuluessa toimivaltaisen viranomaisen ilmoituksesta kirjattava unionin rekisteriin päivämäärä, jona kasvihuonekaasujen päästöluvan voimassaolo päättyy. Mikäli laitos suljetaan mutta luvan voimassaolo ei pääty, luvan voimassaolon päättymispäivämääräksi kirjataan toimivaltaisen viranomaisen ilmoittama sulkemispäivämäärä.

2. Kansallinen valvoja voi sulkea toiminnanharjoittajan päästöoikeustilit 30 päivään kesäkuuta mennessä luvan voimassaoloajan päättymisvuotta seuraavana vuonna, jos kyseessä olevan laitoksen palauttamien päästöoikeuksien ja Kioton yksiköiden määrä vastaa vähintään todennettujen päästöjen määrää.

24 artikla

Ilma-alusten käyttäjien päästöoikeustilien sulkeminen

Kansallinen valvoja voi sulkea ilma-alusten käyttäjien päästöoikeustilit ainoastaan, jos toimivaltainen viranomainen on määrännyt sen tekemään niin, koska toimivaltaisen viranomaisen tietoon on tullut joko tilinomistajan ilmoituksen tai muun näytön kautta, että ilma-aluksen käyttäjä on sulautunut jonkin toisen ilma-aluksen käyttäjän kanssa tai ilma-aluksen käyttäjä on pysyvästi lopettanut kaikki direktiivin 2003/87/EY liitteessä I mainitut toiminnat.

25 artikla

Todentajien päästöoikeustilien sulkeminen

1. Kansallisen valvojan on suljettava todentajan päästöoikeustili 10 työpäivän kuluessa siitä, kun se on vastaanottanut todentajalta pyynnön tilin sulkemisesta.

2. Toimivaltainen viranomainen voi myös määrätä kansallisen valvojan sulkemaan todentajan päästöoikeustilin, jos yksi seuraavista edellytyksistä täyttyy:

a) todentajan valtuutuksen voimassaolo on päättynyt tai se on peruttu;

b) todentaja on lopettanut toimintansa.

26 artikla

Suljettavien tilien positiivinen saldo

1. Jos päästöoikeuksien tai Kioton yksiköiden saldo tilillä, jonka valvoja aikoo sulkea 22–25 ja 28 artiklan mukaisesti, on positiivinen, valvojan on ensin pyydettävä tilinomistajaa ilmoittamaan toinen saman valvojan hallinnoima tili, jolle päästöoikeudet tai Kioton yksiköt siirretään. Jos tilinomistaja ei ole vastannut valvojan pyyntöön 40 työpäivän kuluessa, valvoja voi siirtää päästöoikeudet unionin rekisterissä olevalle kansalliselle päästöoikeustilille ja Kioton yksiköt KP-osapuolen päästöoikeustilille KP-rekisterissä.

2. Jos päästöoikeuksien tai Kioton yksiköiden saldo tilillä, jonka käyttö on estetty 27 artiklan 3 kohdan mukaisesti, on positiivinen, toimivaltainen viranomainen voi edellyttää 28 artiklan 1 kohdan mukaisessa määräyksessään, että päästöoikeudet on siirrettävä välittömästi asianmukaiselle kansalliselle päästöoikeustilille ja että Kioton yksiköt on siirrettävä välittömästi KP-osapuolen päästöoikeustilille.







4

JAKSO

Tilien käytön estäminen

27 artikla

Tilien käytön estäminen

1. Valvoja voi estää valtuutetulta edustajalta tai muulta valtuutetulta edustajalta pääsyn mille tahansa rekisterissään olevalle tilille tai prosesseihin, joihin valtuutetulla edustajalla olisi muutoin pääsy, jos valvoja tietää tai hänellä on perusteet uskoa, että valtuutettu edustaja on

a) yrittänyt käyttää tilejä tai prosesseja, joihin hänellä ei ole valtuutettua pääsyä;

b) toistuvasti yrittänyt käyttää tiliä tai prosessia salasanalla, joka ei vastaa käyttäjätunnusta; tai

c) yrittänyt tai yrittää vaarantaa rekisterin tai rekisterijärjestelmän turvallisuuden.

2. Valvoja voi estää kaikkien valtuutettujen edustajien tai muiden valtuutettujen edustajien pääsyn tietylle tilille, jos yksi seuraavista edellytyksistä täyttyy:

a) tilinomistaja on kuollut ilman lakisääteistä perillistä tai hän ei enää ole oikeushenkilö;

b) tilinomistaja ei ole maksanut maksujaan;

c) tilinomistaja on rikkonut tiliin sovellettavia ehtoja ja edellytyksiä;

d) tilinomistaja ei ole suostunut kansallisen valvojan tai keskusvalvojan asettamien ehtojen ja edellytyksien muutoksiin;

e) tilinomistaja ei ole toimittanut todisteita tilitietojen muutoksista tai tilin uusista tietovaatimuksista;

f) tilinomistaja ei ole säilyttänyt tilin valtuutettujen edustajien vaadittavaa vähimmäismäärää;

g) tilinomistaja ei ole noudattanut jäsenvaltion vaatimusta valtuutetusta edustajasta, joka asuu vakituisesti tilin valvojan jäsenvaltiossa;

h) tilinomistaja ei ole noudattanut jäsenvaltion vaatimusta siitä, että tilinomistaja asuu vakituisesti tai on rekisteröity tilin valvojan jäsenvaltiossa.

▼M1

2a. Valvoja voi estää kaikkien valtuutettujen edustajien tai muiden valtuutettujen edustajien pääsyn tietylle tilille sekä mahdollisuuden käynnistää prosesseja kyseiseltä tililtä:

a) enintään kahdeksi viikoksi, jos valvojalla on kohtuullisia perusteita uskoa, että tiliä on käytetty tai sitä aiotaan käyttää petokseen, rahanpesuun, terrorismin rahoittamiseen tai muuhun vakavaan rikokseen, tai

b) sellaisen kansallisen lainsäädännön säännösten perusteella ja mukaisesti, joilla pyritään oikeutettuun tavoitteeseen.

▼B

3. Kansallinen valvoja voi estää pääsyn henkilön päästöoikeustilille tai kaupankäyntijärjestelmän päästöoikeustilille, jos se katsoo, että niiden avaamisesta olisi pitänyt kieltäytyä 13 artiklan 3 kohdan tai 14 artiklan 3 kohdan mukaisesti.

4. Tilin valvojan on kumottava estäminen välittömästi, kun estämisen aiheuttanut tilanne on ratkaistu.

5. Tilinomistaja voi esittää vastalauseen 1 ja 3 kohdan mukaisesta pääsyn estämisestä 30 kalenteripäivän kuluessa toimivaltaiselle viranomaiselle tai kansallisen lainsäädännön mukaan asiaa hoitavalle viranomaiselle, joka perustellussa päätöksessä joko määrää kansallisen valvojan palauttamaan pääsyn tai pitää estämisen voimassa.

6. Toimivaltainen viranomainen tai, unionin rekisterissä olevien tilien osalta, keskusvalvoja voi myös määrätä valvojan panemaan estämisen täytäntöön.

7. Kun pääsy kaupankäyntijärjestelmän päästöoikeustilille on estetty, valvojan on estettävä myös kaupankäyntijärjestelmälle 19 artiklan 3 kohdan mukaisesti myönnetty pääsy käyttäjätileille. Kun valtuutettujen edustajien tai muiden valtuutettujen edustajien pääsy kaupankäyntijärjestelmän päästöoikeustilille on estetty, valvojan on estettävä myös kaupankäyntijärjestelmälle 19 artiklan 3 kohdan mukaisesti myönnetty pääsy käyttäjätileille.

8. Jos toiminnanharjoittajan päästöoikeustilin tai ilma-aluksen käyttäjän päästöoikeustilin omistaja on 1 tai 2 kohdan mukaisen käytön estämisen vuoksi estynyt palauttamasta päästöoikeuksia tai Kioton yksiköitä 10 työpäivän aikana ennen direktiivin 2003/87/EY 12 artiklan 2 a ja 3 kohdassa säädettyä määräaikaa, kansallisen valvojan on, jos tilinomistaja niin pyytää ja todistaa valtuutetun edustajansa henkilöllisyyden asiakirjoin, palautettava tilinomistajan määrittelemä määrä päästöoikeuksia sekä ERU:ita ja CER:iä.

28 artikla

Tilien sulkeminen ja valtuutettujen edustajien poistaminen tehtävästään valvojan aloitteesta

1. Jos tilannetta, josta aiheutuu tilien käytön estäminen 27 artiklan mukaisesti, ei ratkaista kohtuullisessa ajassa toistuvista ilmoituksista huolimatta, toimivaltainen viranomainen voi määrätä kansallisen valvojan sulkemaan ne henkilöiden päästöoikeustilit tai kaupankäyntijärjestelmien päästöoikeustilit, joiden käyttö on estetty.

2. Jos henkilön päästöoikeustilin saldo on nolla ja vuoden aikana ei ole kirjattu yhtään tapahtumaa, kansallinen valvoja voi ilmoittaa tilinomistajalle, että kyseinen henkilön päästöoikeustili suljetaan 40 päivän kuluessa, ellei kansallinen valvoja saa kyseisen ajan kuluessa tilinomistajalta henkilön päästöoikeustilin säilyttämistä koskevaa pyyntöä. Jos kansallinen valvoja ei saa tilinomistajalta kyseistä pyyntöä, kansallinen valvoja voi sulkea tilin.

3. Kansallisen valvojan on suljettava toiminnanharjoittajan päästöoikeustili, kun toimivaltainen viranomainen on määrännyt kansallisen valvojan sulkemaan sen, koska laitoksen toiminnanharjoittajalta ei ole enää odotettavissa päästöoikeuksien palautuksia.

4. Kansallinen valvoja voi poistaa valtuutetun edustajan tai muun valtuutetun edustajan tehtävästä, jos se katsoo, että valtuutetun edustajan tai muun valtuutetun edustajan hyväksynnästä olisi pitänyt kieltäytyä 20 artiklan 3 kohdan mukaisesti ja erityisesti jos sen tietoon on tullut, että nimeämisen yhteydessä toimitetut asiakirjat ja henkilötiedot olivat vilpillisiä tai virheellisiä.

5. Tilinomistaja voi esittää 30 kalenteripäivän kuluessa vastalauseen 1 kohdan mukaisesta tilinsä sulkemisesta tai 4 kohdan mukaisesta valtuutetun edustajansa tai muun valtuutetun edustajansa tehtävästä poistamisesta toimivaltaiselle viranomaiselle, joka perustellussa päätöksessä joko määrää kansallisen valvojan palauttamaan tilin tai valtuutetun edustajan taikka muun valtuutetun edustajan tai pitää voimassa sulkemisen tai tehtävästä poistamisen.







V

LUKU

TODENNETUT PÄÄSTÖT JA VELVOITTEIDEN NOUDATTAMINEN

29 artikla

Laitoksen tai ilma-aluksen käyttäjän todennettuja päästöjä koskevat tiedot

1. Ennen kuin vuosittaisia päästöjä koskevat tiedot toimitetaan unionin rekisteriin, kunkin toiminnanharjoittajan ja ilma-aluksen käyttäjän on valittava todentaja niistä todentajista, jotka ovat sen tiliä valvovan kansallisen valvojan rekisterissä. Jos toiminnanharjoittaja tai ilma-aluksen käyttäjä on myös todentaja, se ei voi valita itseään todentajaksi.

2. Kansallisen valvojan on kirjattava vuoden päästötiedot seuraavana vuonna 1 päivän tammikuuta ja 31 päivän maaliskuuta välisenä aikana. Tietyn laitoksen päästötiedot voidaan myös kirjata tietyn vuoden osalta kyseisen vuoden aikana, jos laitoksen kasvihuonekaasujen päästöluvan voimassaolo on jo päättynyt. Toimivaltainen viranomainen voi päättää, että tilinomistaja tai todentaja (mukaan luettuina todentajina toimivat toimivaltaiset viranomaiset) ovat kansallisen valvojan sijasta vastuussa päästötietojen kirjaamisesta edellä asetetussa määräajassa.

3. Vuosittaiset päästötiedot on toimitettava liitteessä X esitetyn mallin mukaisesti.

▼M1

4. Kun direktiivin 2003/87/EY 15 artiklan ensimmäistä kohtaa noudattaen on todennettu, että laitoksen toiminnanharjoittajan raportti edeltävän vuoden päästöistä tai ilma-aluksen käyttäjän raportti kaikkien sen edeltävänä vuonna suorittamien ilmailutoimintojen päästöistä on tyydyttävä, todentajan tai toimivaltaisen viranomaisen on hyväksyttävä vuoden todennetut päästöt.

5. Kansallisen valvojan tai toimivaltaisen viranomaisen on merkittävä 4 kohdan mukaisesti hyväksytyt päästöt todennetuiksi unionin rekisterissä. Toimivaltainen viranomainen voi päättää, että todentaja on kansallisen valvojan sijasta vastuussa päästöjen merkitsemisestä todennetuiksi unionin rekisteriin.

▼B

6. Toimivaltainen viranomainen voi määrätä kansallisen valvojan korjaamaan laitoksen tai ilma-aluksen käyttäjän edeltävän vuoden todennetut päästöt sen varmistamiseksi, että jäsenvaltion direktiivin 2003/87/EY liitteen V määräysten mukaisesti vahvistamia yksityiskohtaisia vaatimuksia noudatetaan, kirjaamalla kyseisen laitoksen tai ilma-aluksen käyttäjän kyseisen vuoden korjatut todennetut tai arvioidut päästöt unionin rekisterin tietoihin.

7. Jos jonkin laitoksen tai ilma-aluksen käyttäjän osalta unionin rekisteriin ei ole vuoden 1 päivänä toukokuuta kirjattu edeltävää vuotta koskevien todennettujen päästöjen määrää tai todennettujen päästöjen määrän on todettu olevan virheellinen, unionin rekisteriin merkittävä arvioitu korvaava päästöluku lasketaan noudattaen mahdollisimman pitkälle jäsenvaltioiden direktiivin 2003/87/EY liitteen V mukaisesti vahvistamia yksityiskohtaisia vaatimuksia.

30 artikla

Tilien käytön estäminen todennettujen päästöjen toimittamattomuuden vuoksi

1. Jos laitoksen tai ilma-aluksen käyttäjän edellisen vuoden todennettuja päästöjä ei ole 1 päivänä huhtikuuta kirjattu unionin rekisteriin, unionin rekisterin on asetettava vastaavan toiminnanharjoittajan tai ilma-aluksen käyttäjän päästöoikeustilin tila estetyksi.

2. Kun kaikki myöhässä olleet tiedot laitoksen tai ilma-aluksen käyttäjän kyseistä vuotta koskevista todennetuista päästöistä on kirjattu unionin rekisteriin, unionin rekisterin on asetettava kyseessä oleva tili avatuksi.

31 artikla

Velvoitetilannetta kuvaavien lukujen laskeminen

1. Unionin rekisterin on kunkin vuoden 1 päivänä toukokuuta määritettävä edellisen vuoden velvoitetilannetta kuvaava luku kunkin sellaisen laitoksen ja ilma-aluksen käyttäjän osalta, jolla on avoin tai estetty toiminnanharjoittajan tai ilma-aluksen käyttäjän päästöoikeustili, laskemalla yhteen kaikki kyseisellä jaksolla palautetut päästöoikeudet, CER:t ja ERU:t ja vähentämällä tästä summasta kyseisen jakson, kuluva vuosi mukaan luettuna, todennettujen päästöjen summan sekä lisäämällä saatuun tulokseen korjaustekijän.

2. Edellä olevassa 1 kohdassa tarkoitettu korjaustekijä on nolla, jos edellisen kauden viimeisen vuoden velvoitetilannetta kuvaava luku on suurempi kuin nolla, mutta se säilyy samana kuin edellisen kauden viimeisen vuoden velvoitetilannetta kuvaava luku, jos tämä luku on pienempi tai yhtä suuri kuin nolla.

3. Unionin rekisterin on kirjattava kunkin laitoksen ja kunkin ilma-aluksen käyttäjän velvoitetilannetta kuvaava luku kutakin vuotta varten.

32 artikla

Käyttämättömät ilma-aluksen käyttäjän päästöoikeustilit

1. Jos direktiivin 2003/87/EY 12 artiklan 2 a kohdassa päästöoikeuksien palauttamiselle asetettuun määräaikaan mennessä ilma-aluksen käyttäjän unionin rekisteriin 29 artiklan mukaisesti kirjaamien edellisen vuoden todennettujen päästöjen määrä on nolla, unionin rekisterin on asetettava vastaavan ilma-aluksen käyttäjän päästöoikeustili käyttämättömäksi.

2. Unionin rekisterin on asetettava tili avoimeksi, kun edeltävän vuoden todennettujen päästöjen määrä ei ole nolla.







VI

LUKU

TAPAHTUMAT







1

JAKSO

Päästöoikeuksien jakaminen ja myöntäminen

▼M1

32 a artikla

Siirtojen toteuttaminen

1. Unionin rekisteri vaatii kaikkia VI luvussa määritettyjä muita kuin kaupankäyntijärjestelmän käynnistämiä tapahtumia varten tekstiviestivarmennuksen ennen kuin tapahtuma voidaan käynnistää. Tapahtuma käynnistetään ainoastaan, kun muu valtuutettu edustaja, jonka hyväksyntä vaaditaan 19 artiklan 2 kohdan mukaisesti, on tehnyt tapahtumasta tekstiviestivarmennuksen.

2. Kaikkien 43 ja 44 artiklassa määritettyjen siirtojen osalta siirto käynnistetään välittömästi, jos se vahvistetaan maanantain ja perjantain välisenä aikana kello 10.00–16.00 Keski-Euroopan aikaa, lukuun ottamatta yleisiä vapaapäiviä niissä jäsenvaltioissa, jotka päättävät keskeyttää viiveen 3 kohdan mukaisesti. Muina aikoina vahvistettu siirto käynnistetään seuraavana arkipäivänä maanantaista perjantaihin kello 10.00 Keski-Euroopan aikaa.

3. Kun kyseessä on 43 ja 44 artiklassa määritetty päästöoikeuksien ja Kioton yksiköiden siirto, lukuun ottamatta siirtoja kaupankäyntitililtä luotettavien tilien luettelossa olevalle tilille, sovelletaan 26 tunnin viivettä käynnistämisen ja sen välillä, että ilmoitetaan siirron saattamisesta loppuun 70 artiklan mukaisesti. Tämän viiveen laskeminen keskeytetään klo 00.00 ja 24.00 väliseksi ajaksi Keski-Euroopan aikaa lauantaisin ja sunnuntaisin. Jäsenvaltiot voivat myös päättää, että ne keskeyttävät tämän viiveen laskemisen klo 00.00 ja 24.00 väliseksi ajaksi Keski-Euroopan aikaa tietyn vuoden yleisinä vapaapäivinä, mikäli ne julkaisevat asiaa koskevan päätöksen edellisen vuoden 1 päivään joulukuuta mennessä.

4. Jos tilin edustaja epäilee, että siirto on käynnistetty vilpillisellä tavalla, hän voi viimeistään kaksi tuntia ennen 3 kohdassa tarkoitetun viiveen päättymistä pyytää kansallista valvojaa peruuttamaan siirron puolestaan ennen kuin ilmoitetaan siirron saattamisesta loppuun. Tilinomistajan on ilmoitettava epäillystä petoksesta toimivaltaiselle kansalliselle lainvalvontaviranomaiselle välittömästi pyynnön jälkeen. Kyseinen ilmoitus on toimitettava eteenpäin kansalliselle valvojalle 7 päivässä.

5. Kun käynnistys on tapahtunut 1 ja 2 kohdan mukaisesti, kaikille tilin edustajille lähetetään ilmoitus, jossa ilmoitetaan siirron ehdotetusta käynnistämisestä.

32 b artikla

Päästöoikeuksien luonne ja toimien lopullisuus

1. Päästöoikeus tai Kioton yksikkö ovat luonteeltaan aineettomia ja korvattavissa olevia paljoustavaroita, jotka ovat kaupattavissa markkinoilla.

2 Päästöoikeuksien ja Kioton yksiköiden aineeton luonne tarkoittaa sitä, että päästöoikeuden tai Kioton yksikön kirjaamista unionin rekisteriin pidetään lähtökohtaisesti riittävänä todisteena päästöoikeuden tai Kioton yksikön omistusoikeudesta ja mistä tahansa muusta seikasta, joka tämän asetuksen perusteella on kirjattava tai voidaan kirjata kyseiseen rekisteriin.

3. Päästöoikeuksien ja Kioton yksiköiden korvattavuus tarkoittaa sitä, että kansalliseen lainsäädäntöön mahdollisesti perustuvia velvoitteita päästöoikeuden tai Kioton yksikön takaisinsaamiseksi tai palauttamiseksi sovelletaan päästöoikeuteen tai Kioton yksikköön ainoastaan lajin ja määrän osalta. Erityisesti:

a) Jollei tämän asetuksen 51 artiklasta ja 69 artiklassa tarkoitetusta asetuksen täsmäytysprosessista muuta johdu, tapahtumasta tulee lopullinen ja peruuttamaton, kun se saatetaan loppuun 70 artiklan mukaisesti. Rajoittamatta kansallisessa lainsäädännössä olevaa säännöstä tai kansalliseen lainsäädäntöön perustuvaa muutoksenhakuoikeutta, joka voi johtaa vaatimukseen tai määräykseen suorittaa uusi tapahtuma rekisterissä, mikään laki, asetus, määräys tai käytäntö sopimusten tai tapahtumien purkamisesta ei johda rekisterissä sellaisen tapahtuman purkautumiseen, josta on tämän asetuksen mukaan tullut lopullinen ja peruuttamaton.

b) Minkään tässä artiklassa ei tule estää tilinomistajaa tai kolmatta osapuolta käyttämästä lopullisen tapahtuman osalta kaikkia lakiin perustuvia oikeuksiaan tai esittämästä lakiin perustuvia vaateita jonkin tapahtuman seurauksena, mukaan luettuina takaisinsaaminen, palauttaminen tai vahingonkorvaukset, esimerkiksi silloin, kun on kyse petoksesta tai teknisestä virheestä edellyttäen, että tämä ei johda tapahtuman mitätöimiseen, peruuttamiseen tai purkamiseen rekisterissä.

4. Päästöoikeuden tai Kioton yksikön ostajan ja haltijan, joka toimii vilpittömässä mielessä, on saatava luovuttajalta päästöoikeuden tai Kioton yksikön virheetön omistusoikeus.

▼B

33 artikla

Kansalliset jakosuunnitelmataulukot

1. EUTL: ssä on oltava yksi kansallinen jakosuunnitelmataulukko kutakin jäsenvaltiota kohden kaudelle 2008–2012. Kansallisissa jakosuunnitelmataulukoissa on oltava seuraavat tiedot:

a) laitoksille myönnettävien päästöoikeuksien kokonaismäärä: kansallisen jakosuunnitelman kattamana kautena laitoksille myönnettävien päästöoikeuksien kokonaismäärä yhdessä solussa esitettynä;

b) niiden päästöoikeuksien kokonaismäärä, joita ei ole jaettu osallistujille (varanto): kansallisen jakosuunnitelman kattamana kautena uusia osallistujalaitoksia ja huutokauppaa varten varattujen päästöoikeuksien (myönnettyjen tai ostettujen) kokonaismäärä yhdessä solussa esitettynä;

c) vuodet: kukin kansallisen jakosuunnitelman kattaman kauden vuosi omassa solussaan nousevassa järjestyksessä;

d) laitostunnus kustakin laitoksesta, jolla on kyseisenä ajankohtana voimassa oleva lupa: omissa soluissaan nousevassa järjestyksessä. Lueteltaviin laitoksiin sisältyvät direktiivin 2003/87/EY 24 artiklan nojalla yksipuolisesti sisällytetyt laitokset, mutta niihin eivät sisälly direktiivin 2003/87/EY 27 artiklan nojalla väliaikaisesti poisjätetyt laitokset;

e) jaettavat päästöoikeudet: laitokselle tiettynä vuonna jaettavat päästöoikeudet merkitään soluun, joka yhdistää kyseisen vuoden kyseisen laitoksen laitostunnukseen.

2. Kansallisen jakosuunnitelmataulukon on noudatettava liitteessä XI esitettyä muotoa.

34 artikla

Unionin ilmailun jakotaulukko

1. EUTL sisältää yhden yksittäisen ilmailun jakotaulukon vuodelle 2012. Tässä taulukossa on oltava seuraavat tiedot:

a) unionissa vuonna 2012 jaettavien II luvun mukaisten päästöoikeuksien kokonaismäärä;

b) niiden II luvun mukaisten päästöoikeuksien määrä, jotka on jo jaettu ilmaiseksi kullekin taulukossa mainitulle tilinomistajalle;

c) niiden II luvun mukaisten päästöoikeuksien määrä, joita jäsenvaltiot eivät ole vielä jakaneet, esitettynä erikseen kunkin jäsenvaltion osalta;

▼M1

d) päästöoikeuden vastaanottajan henkilöllisyys (mikäli päästöoikeudet jaetaan huutokaupalla, vastaanottaja on tili, joka on tätä varten perustettu asetuksella (EU) N:o 1193/2011 ( 15 )).

▼B

2. Unionin ilmailun jakotaulukon on noudatettava liitteessä XII esitettyä muotoa.

35 artikla

Kansallisen jakosuunnitelmataulukon kirjaaminen EUTL:ään

1. Kunkin jäsenvaltion on annettava vähintään 12 kuukautta ennen kauden 2008–2012 alkua komissiolle tiedoksi kansallinen jakosuunnitelmataulukkonsa, joka vastaa direktiivin 2003/87/EY 11 artiklan 2 kohdan mukaisesti tehtyä päätöstä.

2. Jos kansallinen jakosuunnitelmataulukko perustuu komissiolle ilmoitettuun kansalliseen jakosuunnitelmaan, jota ei ole hylätty direktiivin 2003/87/EY 9 artiklan 3 kohdan mukaisesti tai johon komissio on hyväksynyt ehdotetut muutokset, komissio määrää keskusvalvojan kirjaamaan kansallisen jakosuunnitelmataulukon EUTL:ään.

36 artikla

Jakopäätösten kirjaaminen unionin ilmailun jakotaulukkoon

Jos jäsenvaltioiden direktiivin 2003/87/EY 3 e artiklan 4 kohdan mukaisesti tekemät päätökset II luvun mukaisten päästöoikeuksien jaosta vuodelle 2012 ovat direktiivin 2003/87/EY mukaiset, komissio määrää keskusvalvojan kirjaamaan jakopäätökset unionin ilmailun jakotaulukkoon EUTL:ssä.

37 artikla

Kansallisten jakosuunnitelmataulukoiden korjaukset

1. Kansallinen valvoja tekee korjaukset kansalliseen jakosuunnitelmataulukkoon EUTL:ssä kautta 2008–2012 varten ilmoittamatta asiasta etukäteen komissiolle, jos

a) uudelle osallistujalle on myönnetty päästöoikeus;

b) jäsenvaltio on täydentänyt varantoa ostamalla päästöoikeuksia;

c) laitoksen päästöluvan voimassaolo on päättynyt ja kaikki päästöoikeudet, joita ei ole vielä jaettu laitoksen tilille, siirretään varantoon;

d) laitos on jakautunut kahteen tai useampaan laitokseen;

e) kaksi tai useampi laitos on sulautunut yhdeksi laitokseksi.

Nämä korjaukset eivät saa muuttaa kansallisessa jakosuunnitelmataulukossa esitettyä myönnettyjen päästöoikeuksien kokonaismäärää.

2. Jäsenvaltion on ilmoitettava komissiolle etukäteen kaikista muista kuin 1 kohdassa tarkoitetuista korjauksista sen kansalliseen jakosuunnitelmaan sekä kustakin sen kansalliseen jakosuunnitelmataulukkoon tehtävästä vastaavasta korjauksesta. Jos kansalliseen jakosuunnitelmataulukkoon tehtävä korjaus perustuu komissiolle ilmoitettuun kansalliseen jakosuunnitelmaan, jota ei ole hylätty direktiivin 2003/87/EY 9 artiklan 3 kohdan mukaisesti tai johon komissio on hyväksynyt muutoksia, ja korjaus on seurausta tietojen tarkentamisesta, komissio määrää keskusvalvojan kirjaamaan vastaavan korjauksen EUTL:ssä olevaan kansalliseen jakosuunnitelmataulukkoon.

3. Kun tehdään 2 kohdan mukaisesti korjauksia päästöoikeuksien myöntämisen tai jakamisen jälkeen ja korjaukset vähentävät päästöoikeuksien kokonaismäärää kaudelle 2008–2012, kansallisen valvojan on siirrettävä unionin rekisterin määrittämä päästöoikeuksien määrä ja tyyppi asianomaisen kauden unionin mitätöintitilille.

38 artikla

Unionin ilmailun jakotaulukon korjaukset

1. Kansallinen valvoja voi tehdä vastaavat korjaukset unionin ilmailun jakotaulukkoon EUTL:ssä ilmoittamatta asiasta etukäteen komissiolle, jos

a) uusi ilma-aluksen käyttäjä aloittaa toimintansa;

b) huutokaupan pitäjälle on annettu II luvun mukaisia päästöoikeuksia huutokaupattavaksi;

c) ilma-aluksen käyttäjä on jakautunut kahteen tai useampaan ilma-aluksen käyttäjään;

d) kaksi tai useampi ilma-aluksen käyttäjä on sulautunut yhdeksi ilma-aluksen käyttäjäksi.

2. Nämä korjaukset eivät saa muuttaa unionin ilmailun jakotaulukossa esitettyä II luvun mukaisten päästöoikeuksien kokonaismäärää.

3. Jäsenvaltion on ilmoitettava komissiolle kustakin muusta kuin 1 kohdassa tarkoitetusta sellaisesta korjauksesta direktiivin 2003/87/EY 3 a artiklan 4 kohdan mukaisesti tehtyyn, II luvun mukaisia päästöoikeuksia koskevaan päätökseensä, joka on tarpeen komission tai jäsenvaltion virheestä johtuvan päästöoikeuksien liiallisen jakamisen korjaamiseksi. Jos korjaus on direktiivin 2003/87/EY mukainen, komissio määrää keskusvalvojan korjaamaan unionin ilmailun jakotaulukon tämän päätöksen nojalla ja kirjaamaan sen EUTL:ään.

4. Kun tehdään 2 kohdan mukaisesti korjauksia sen jälkeen, kun II luvun mukaiset päästöoikeudet on jaettu 41 artiklan mukaisesti ja korjaukset vähentävät päästöoikeuksien kokonaismäärää kaudelle 2008–2012, kansallisen valvojan on siirrettävä keskusvalvojan määrittämä II luvun mukaisten päästöoikeuksien määrä asianomaisen kauden unionin mitätöintitilille.

5. Jos ilma-alusten käyttäjien välisessä sulautumisessa on mukana eri jäsenvaltioiden hallinnoimia ilma-aluksen käyttäjiä, 1 kohdan d alakohdan mukaisen korjauksen käynnistää se kansallinen valvoja, joka hallinnoi sitä ilma-aluksen käyttäjää, jonka päästöoikeuksien jako yhdistetään toisen ilma-aluksen käyttäjän jakoon. Ennen korjauksen toteuttamista on hankittava suostumus siltä kansalliselta valvojalta, joka hallinnoi sitä ilma-aluksen käyttäjää, jonka jakoon sulautetun ilma-aluksen käyttäjän jako yhdistetään.

39 artikla

III luvun mukaisten päästöoikeuksien myöntäminen

1. Kun kansallinen jakosuunnitelmataulukko on kirjattu EUTL:ään, kansallisen valvojan on viimeistään kauden 2008–2012 ensimmäisen vuoden 28 päivään helmikuuta mennessä

a) siirrettävä kaudelle 2008–2012 myönnettyjä AAU:ita määrä, joka vastaa myönnettävien III luvun mukaisten päästöoikeuksien määrää, KP-osapuolen päästöoikeustililtä päästökauppajärjestelmän AAU-tilille;

b) myönnettävä kaikki kansallisessa jakosuunnitelmataulukossa mainitut III luvun mukaiset päästöoikeudet kansalliselle päästöoikeustilille unionin rekisterissä.

2. Ennen 1 kohdassa tarkoitettuja toimia KP-rekisterin valvojien on ilmoitettava nimetyn KP-rekisterissään olevan päästökauppajärjestelmän AAU-tilin tilitunnus keskusvalvojalle.

3. Unionin rekisterin on annettava kullekin 1 kohdan mukaisesti myönnettävälle päästöoikeudelle yksilöivä yksikkötunnus, kun se myönnetään 1 kohdan mukaisesti.

4. Jäsenvaltioiden, joilla ei ole KP-rekisteriä, ei tule suorittaa 1 kohdan a kohdassa tarkoitettua tointa.

40 artikla

III luvun mukaisten päästöoikeuksien jakaminen

1. Kansallisen valvojan on viimeistään kunkin vuoden 28 päivänä helmikuuta siirrettävä kansalliselta päästöoikeustililtä asianomaisen toiminnanharjoittajan avoimelle päästöoikeustilille se osuus myönnetyistä III luvun mukaisista päästöoikeuksista, joka on kansallisen jakosuunnitelmataulukon kyseisessä osassa jaettu kyseiselle laitokselle kyseiseksi vuodeksi, sanotun kuitenkaan rajoittamatta 37 artiklan ja 47 artiklan soveltamista.

2. Kansallinen valvoja voi siirtää kyseisen osuuden kunakin vuonna myöhäisempänä ajankohtana, jos jonkin laitoksen osalta jäsenvaltion kansalliseen jakosuunnitelmaan sisältyy tällainen mahdollisuus.

3. Jos laitokselle myönnetään kansallisessa jakosuunnitelmataulukossa lisää III luvun mukaisia päästöoikeuksia 37 artiklan mukaisesti tehtyjen korjausten seurauksena, kansallisen valvojan on toimivaltaisen viranomaisen niin määrätessä siirrettävä kansalliselta päästöoikeustililtä asianomaisen toiminnanharjoittajan avoimelle päästöoikeustilille myönnetyt III luvun mukaiset lisäpäästöoikeudet kuluvaa vuotta varten.

41 artikla

II luvun mukaisten päästöoikeuksien jakaminen

1. Kun unionin ilmailun jakotaulukko on kirjattu EUTL:ään, kansallisen valvojan on 28 päivään helmikuuta 2012 mennessä luotava kullekin ilma-aluksen käyttäjän avoimelle päästöoikeustilille II luvun mukaisia päästöoikeuksia määrä, joka vastaa unionin ilmailun jakotaulukossa kyseisen tilin haltijalle kyseistä vuotta varten asetettuja päästöoikeuksia.

2. Unionin rekisterin on annettava kullekin päästöoikeudelle yksilöivä yksikkötunnus, kun päästöoikeudet luodaan 1 kohdan mukaisesti.

3. Jos tilinomistajalle myönnetään unionin ilmailun jakotaulukossa lisää II luvun mukaisia päästöoikeuksia 38 artiklan mukaisesti tehtyjen korjausten seurauksena, kansallisen valvojan on toimivaltaisen viranomaisen niin määrätessä luotava lisää II luvun mukaisia päästöoikeuksia kullekin ilma-aluksen käyttäjän päästöoikeustilille määrä, joka vastaa unionin ilmailun jakotaulukossa esitettyä lisäjakoa kyseiselle tilinomistajalle kuluvaa vuotta varten.

4. Jos ilma-aluksen käyttäjän käyttämätön päästöoikeustili ei vastaanota 1 kohdan mukaisia päästöoikeuksia, kyseisiä päästöoikeuksia ei luoda tilille, vaikka se tämän jälkeen asetettaisiin avoimeksi.

42 artikla

III luvun mukaisten päästöoikeuksien jakaminen jäsenvaltion myytyä kyseiset päästöoikeudet

Kauden 2008–2012 aikana jäsenvaltion myytyä III luvun mukaisia kauden 2008–2012 päästöoikeuksia kansallisen valvojan on toimivaltaisen viranomaisen niin määrätessä siirrettävä III luvun mukaisia päästöoikeuksia kansalliselta päästöoikeustililtä toimivaltaisen viranomaisen osoittamalle päästöoikeustilille.







2

JAKSO

Päästöoikeuksien ja Kioton yksiköiden siirrot

▼M1

43 artikla

Tilinomistajien suorittamat päästöoikeuksien siirrot

1. Jollei 2 kohdasta muuta johdu, unionin rekisterin on tilinomistajan pyynnöstä suoritettava unionin rekisterin tilillä olevia päästöoikeuksia koskevat siirrot unionin rekisterissä olevalle toiselle tilille, ellei kyseistä siirtoa estä tapahtuman käynnistävän tilin tila tai kohdetilillä 8 artiklan 3 kohdan mukaisesti pidettävien päästöoikeuksien tyyppi.

2. Toiminnanharjoittajan päästöoikeustilit, ilma-aluksen käyttäjän päästöoikeustilit, henkilöiden päästöoikeustilit ja kaupankäyntijärjestelmät voivat 30 päivästä kesäkuuta 2012 alkaen siirtää päästöoikeuksia ainoastaan sellaiselle tilille, joka on 21 a artiklan mukaisesti perustetussa luotettavien tilien luettelossa.

44 artikla

Tilinomistajien suorittamat Kioton yksiköiden siirrot

1. Jollei 2 kohdasta muuta johdu, unionin rekisterin on tilinomistajan pyynnöstä suoritettava unionin rekisterin tilillä olevia Kioton yksiköitä koskevat siirrot unionin rekisterissä tai toisessa KP-rekisterissä olevalle toiselle tilille, ellei kyseistä siirtoa estä tapahtuman käynnistävän tilin tila tai se, mitä Kioton yksiköitä kohdetilillä voidaan 8 artiklan 3 kohdan mukaisesti pitää.

2. Toiminnanharjoittajan päästöoikeustilit, ilma-aluksen käyttäjän päästöoikeustilit, henkilön päästöoikeustilit ja kaupankäyntijärjestelmät voivat 30 päivästä kesäkuuta 2012 alkaen siirtää Kioton yksiköitä ainoastaan sellaiselle tilille, joka on 21 a artiklan mukaisesti perustetussa luotettavien tilien luettelossa.

▼B

45 artikla

Saman jäsenvaltion hallinnoimilla unionin rekisterin päästöoikeustileillä olevien III luvun mukaisten päästöoikeuksien vähimmäismäärä

1. EUTL:n on hylättävä ehdotettu siirto, jos tilinomistajan ehdottaman 43 artiklan mukaisen päästöoikeuksien siirron johdosta kaikilla tietyn jäsenvaltion kansallisen valvojan hallinnoimilla unionin rekisterin tileillä kautena 2008–2012 pidettävien III luvun mukaisten päästöoikeuksien kokonaismäärä olisi pienempi kuin se määrä Kioton yksiköitä, joka kyseisen jäsenvaltion KP-rekisterissä on oltava velvoitekausivarantona päätöksen 11/CMP.1 mukaisesti, vähennettynä sillä määrällä Kioton yksiköitä, joka on sillä hetkellä kyseisen jäsenvaltion KP-rekisterissä jollakin muulla tilillä kuin päästökauppajärjestelmän AAU-tilillä tai mitätöintitilillä.

2. EUTL:n on hylättävä ehdotettu siirto, jos tilinomistajan ehdottaman 43 artiklan mukaisen päästöoikeuksien siirron johdosta kaikilla EU15-maiden kansallisen valvojan hallinnoimilla unionin rekisterin tileillä kautena 2008–2012 pidettävien III luvun mukaisten päästöoikeuksien kokonaismäärä olisi pienempi kuin se määrä Kioton yksiköitä, joka kyseisten jäsenvaltioiden KP-rekisterissä on oltava velvoitekausivarantona päätöksen 11/CMP.1 mukaisesti, vähennettynä sillä määrällä Kioton yksiköitä, joka on sillä hetkellä kyseisten jäsenvaltioiden KP-rekisterissä jollakin muulla tilillä kuin päästökauppajärjestelmän AAU-tilillä tai mitätöintitilillä.







3

JAKSO

Päästöoikeuksien, ERU:iden ja CER:ien palauttaminen

46 artikla

Päästöoikeuksien palauttaminen

1. Toiminnanharjoittajan tai ilma-aluksen käyttäjän on palautettava päästöoikeudet kauden 2008–2012 osalta pyytämällä unionin rekisteriä

a) siirtämään tietty määrä kauden 2008–2012 päästöoikeuksia asianomaisen toiminnanharjoittajan päästöoikeustililtä tai ilma-aluksen käyttäjän päästöoikeustililtä unionin mitätöintitilille;

b) kirjaamaan siirrettyjen päästöoikeuksien määrä ja tyyppi palautetuiksi toiminnanharjoittajan tai ilma-aluksen käyttäjän laitoksen päästöjen ja kyseisen kauden osalta.

2. II luvun mukaisia päästöoikeuksia voivat palauttaa vain ilma-alusten käyttäjät.

3. Jo kerran palautettua päästöoikeutta ei voida palauttaa uudestaan.

47 artikla

Päästöoikeuksien palauttaminen toimivaltaisen viranomaisen määräyksestä

Kansallisen valvojan on toimivaltaisen viranomaisen niin määrätessä palautettava laitokselle tai ilma-aluksen käyttäjälle tietyksi vuodeksi jaettu päästöoikeuksien kokonaismäärä tai osa siitä; palauttaminen suoritetaan kirjaamalla kyseisen laitoksen tai ilma-aluksen käyttäjän palautettujen päästöoikeuksien määrä kyseiseltä kaudelta.

48 artikla

CER:ien ja ERU:iden palauttaminen

1. Jotta toiminnanharjoittaja voisi palauttaa laitoksen CER:iä ja ERU:ita direktiivin 2003/87/EY 11 a artiklan mukaisesti, sen on pyydettävä unionin rekisteriä

a) siirtämään tietty määrä kauden 2008–2012 CER:iä ja ERU:ita asianomaisen toiminnanharjoittajan päästöoikeustililtä: i) hallinnoivan jäsenvaltion KP-osapuolen päästöoikeustilille, jos tilejä hallinnoivat jäsenvaltiot, joilla on KP-rekisteri; ii) unionin rekisterin mitätöintitilille, jos tilejä hallinnoivat jäsenvaltiot, joilla ei ole KP-rekisteriä;

b) kirjaamaan siirrettyjen CER:ien ja ERU:iden määrä palautetuksi toiminnanharjoittajan laitoksen päästöjen osalta kyseiseltä kaudelta.

2. Jotta ilma-aluksen käyttäjä voisi palauttaa CER:iä ja ERU:ita direktiivin 2003/87/EY 11 a artiklan mukaisesti, sen on pyydettävä unionin rekisteriä

a) siirtämään tietty määrä kauden 2008–2012 CER:iä ja ERU:ita asianomaiselta ilma-aluksen käyttäjän päästöoikeustililtä unionin rekisterissä olevalle ilmailun palautustilille;

b) kirjaamaan siirrettyjen CER:ien ja ERU:iden määrä palautetuksi ilma-aluksen käyttäjän päästöjen osalta kyseiseltä kaudelta.

3. Unionin rekisteri voi sallia CER:ien ja ERU:iden palauttamisen enintään

a) toiminnanharjoittajien ollessa kyseessä toiminnanharjoittajan päästöoikeustilin kansallisen valvojan asettamaan enimmäismäärään saakka;

b) ilma-aluksen käyttäjien ollessa kyseessä vuoden 2012 osalta 15 prosenttia niiden päästöoikeuksien määrästä, jotka on palautettava direktiivin 2003/87/EY 12 artiklan 2 a kohdan nojalla.

4. Unionin rekisterin on hylättävä kaikki sellaiset CER:ien ja ERU:iden palauttamista koskevat pyynnöt, jotka ylittäisivät sen määrän CER:iä ja ERU:ita, jonka jäsenvaltion toiminnanharjoittajat voivat palauttaa kyseisen jäsenvaltion kansallisen jakosuunnitelman mukaisesti.

5. Unionin rekisterin on hylättävä kaikki sellaiset CER:ien ja ERU:iden palauttamista koskevat pyynnöt, joiden käyttö päästökauppajärjestelmässä on kielletty direktiivin 2003/87/EY 11 a artiklan mukaisesti.

6. Jo kerran palautettua CER:ää tai ERU:ta ei voida palauttaa uudestaan eikä siirtää toiminnanharjoittajan tai henkilön päästöoikeustilille unionin päästökauppajärjestelmässä.

7. Unionin rekisterin on automaattisin prosessein varmistettava, että tilinomistajat eivät voi palauttaa yksiköitä 46 ja 48 artiklan nojalla väärille tileille.







4

JAKSO

Päästöoikeuksien ja Kioton yksiköiden mitätöinti

49 artikla

Päästöoikeuksien mitätöinti

1. Unionin rekisterin on toteutettava tilinomistajan direktiivin 2003/87/EY 12 artiklan 4 kohdan mukaisesti esittämä pyyntö tilinomistajan päästöoikeustileillä olevien päästöoikeuksien mitätöinnistä

a) siirtämällä määritetty määrä päästöoikeuksia kyseessä olevalta tililtä unionin mitätöintitilille; ja

b) kirjaamalla siirrettyjen päästöoikeuksien määrä mitätöidyiksi kyseiseltä vuodelta.

2. Mitätöityjä päästöoikeuksia ei saa kirjata palautetuiksi mitään päästöjä varten.

3. Unionin rekisterin on hylättävä pyyntö päästöoikeuksien mitätöinnistä, jos sen käynnistää tili sellaisessa jäsenvaltiossa, jolla ei ole KP-rekisteriä, ja jos sen tuloksena kyseistä jäsenvaltiota varten 52 artiklan mukaisesti laskettu vähimmäisyksikkömäärä olisi pienempi kuin kyseistä jäsenvaltiota varten 53 artiklan mukaisesti laskettu vähimmäisyksikkömäärän raja-arvo.

▼M1

50 artikla

Kioton yksiköiden mitätöiminen

Unionin rekisterin on toteutettava kaikki tilinomistajan direktiivin 2003/87/EY 12 artiklan 4 kohdan mukaisesti esittämät pyynnöt tilinomistajan tileillä säilytettävien Kioton yksiköiden mitätöinnistä siirtämällä määritetty määrä määritetyn tyyppisiä Kioton yksiköitä kyseessä olevalta tililtä tilin valvojan KP-rekisterin mitätöintitilille tai unionin rekisterin mitätöintitilille.

▼B







5

JAKSO

Tapahtuman mitätöinti

51 artikla

Virheellisesti käynnistettyjen loppuunsaatettujen prosessien mitätöinti

1. Jos tilinomistaja tai tiliomistajan puolesta toimiva rekisterin valvoja on tahattomasti tai virheellisesti käynnistänyt jonkin 2 kohdassa luetelluista tapahtumista, tilinomistaja voi pyytää kirjallisesti oman tilinsä valvojalta tapahtuman mitätöimistä. Pyynnön tulee olla mitätöitävän tapahtuman käynnistämiseen oikeutetun tilinomistajan valtuutetun edustajan tai edustajien allekirjoittama ja se on postitettava viiden työpäivän kuluessa prosessin loppuun saattamisesta. Pyynnössä on ilmoitettava, että tapahtuma aloitettiin virheellisesti tai tahattomasti.

2. Tilinomistajat voivat pyytää seuraavien tapahtumien mitätöimistä:

a) III luvun mukaisten päästöoikeuksien jakaminen;

b) II luvun mukaisten päästöoikeuksien jakaminen;

c) päästöoikeuksien palauttaminen;

d) CER:ien ja ERU:iden palauttaminen;

e) päästöoikeuksien mitätöiminen;

f) Kioton yksiköiden mitätöiminen.

3. Jos tilin valvoja toteaa, että pyyntö täyttää 1 kohdan mukaiset vaatimukset ja valvoja hyväksyy pyynnön, se voi pyytää tapahtuman mitätöimistä unionin rekisterissä.

4. Unionin rekisterin on hyväksyttävä mitätöimistä koskeva pyyntö, jäädytettävä yksiköt, jotka siirretään mitätöinnin johdosta, ja toimitettava pyyntö keskusvalvojalle, mikäli kaikki seuraavat edellytykset täyttyvät:

▼M1

a) peruutettava tapahtuma on saatettu loppuun enintään 30 työpäivää ennen tilin valvojan 3 kohdan mukaisesti tekemää pyyntöä, lukuun ottamatta luvun II ja III mukaisten päästöoikeuksien jakoa;

▼B

b) yksikään toiminnanharjoittaja ei mitätöinnin seurauksena joudu asemaan, jossa sen katsottaisiin jättäneen edellistä vuotta koskeneita velvoitteitansa täyttämättä;

c) mitätöitävän tapahtuman kohdetilillä on edelleen tarvittava määrä sen tyyppisiä yksiköitä, joista oli kyse mitätöitävässä tapahtumassa;

d) mitätöitävää tapahtumaa ei ole vielä seurannut 52 artiklan mukainen vähennys vähimmäisyksikkömäärästä sen jälkeen, kun on tehty laskennallinen siirto mitätöitävän tapahtuman perusteella;

e) III luvun mukaisten päästöoikeuksien mitätöitävä jako on suoritettu laitoksen päästöluvan voimassaolon päätyttyä.

5. Keskusvalvojan on hyväksyttävä pyyntö 10 työpäivän kuluessa. Jos mitätöitävään tapahtumaan kuuluu Kioton yksiköiden siirtoja yhdestä KP-rekisteristä toiseen KP-rekisteriin, hyväksyntä annetaan ainoastaan, jos ITL:n valvoja on hyväksynyt tapahtuman mitätöimisen ITL:ssä.

6. Unionin rekisteri voi suorittaa mitätöinnin samaan yksikkötyyppiin kuuluvien eri yksiköiden osalta, jotka ovat mitätöitävän tapahtuman kohdetilillä.







6

JAKSO

Laskentamekanismit

52 artikla

Vähimmäisyksikkömäärä päästökauppajärjestelmän AAU-tilillä

1. EUTL:n on kirjattava vähimmäisyksikkömäärä kullekin jäsenvaltiolle. Kun kyseessä ovat jäsenvaltiot, joilla on KP-rekisterit, EUTL estää Kioton yksiköiden siirrot kyseisten jäsenvaltioiden päästökauppajärjestelmän AAU-tileiltä, jos siirroista aiheutuisi se, että Kioton yksiköiden määrä päästökauppajärjestelmän AAU-tilillä laskisi alle vähimmäisyksikkömäärän. Kun kyseessä ovat jäsenvaltiot, joilla ei ole KP-rekisteriä, vähimmäisyksikkömäärä on selvitysprosessissa käytetty arvo.

2. EUTL:n on lisättävä vähimmäisyksikkömäärää sen jälkeen, kun III luvun mukaiset päästöoikeudet on myönnetty 39 artiklan mukaisesti, siten että lisäys on sama kuin myönnettyjen III luvun mukaisten päästöoikeuksien määrä.

3. EUTL pienentää vähimmäisyksikkömäärää välittömästi sen jälkeen kun

a) III luvun mukaisia päästöoikeuksia on siirretty unionin mitätöintitilille sen seurauksena, että III luvun mukaisia päästöoikeuksia on korjattu alaspäin 37 artiklan 3 kohdan mukaisesti jaon jälkeen, siten että vähennys on sama kuin siirrettyjen III luvun mukaisten päästöoikeuksien määrä;

b) ilma-aluksen käyttäjät ovat varanneet Kioton yksiköitä vastaamaan III luvun mukaisten päästöoikeuksien palauttamista 54 artiklan mukaisesti, siten että vähennys on sama kuin varattu määrä;

c) Kioton yksiköitä on mitätöity vastaamaan III luvun mukaisten päästöoikeuksien mitätöintejä 55 artiklan 1 kohdan mukaisesti, siten että vähennys on sama kuin mitätöity määrä;

d) päästöoikeuksia on mitätöity 55 artiklan 2 kohdan mukaisesti, siten että vähennys on sama kuin mitätöity määrä.

4. Keskusvalvojan on pienennettävä EUTL:ään kirjattua vähimmäisyksikkömäärää sen jälkeen, kun 56 artiklan mukaiset selvitystapahtumat ovat toteutuneet. Vähennys on sama kuin niiden III luvun mukaisten päästöoikeuksien kokonaismäärä, jotka jäsenvaltion kansallisen valvojan hallitsemat käyttäjätilit ovat palauttaneet kauden 2008–2012 osalta sekä 56 artiklan 3 kohdan mukaisesti laskettu selvitysarvo.

53 artikla

Vähimmäisyksikkömäärän raja-arvo ja yhdystili

1. EUTL kirjaa vähimmäisyksikkömäärän raja-arvon kullekin jäsenvaltiolle, jolla ei ole KP-rekisteriä.

2. EUTL:n on lisättävä vähimmäisyksikkömäärän raja-arvoa sen jälkeen, kun III luvun mukaiset päästöoikeudet siirretään ilman KP-rekisteriä olevan jäsenvaltion hallinnoimalta käyttäjätililtä jonkin toisen jäsenvaltion hallinnoimalle käyttäjätilille, siten että lisäys on sama kuin siirrettyjen III luvun mukaisten päästöoikeuksien määrä.

3. EUTL:n on pienennettävä vähimmäisyksikkömäärää raja-arvosta sen jälkeen, kun III luvun mukaiset päästöoikeudet siirretään jäsenvaltion hallinnoimalta käyttäjätililtä ilman KP-rekisteriä olevan jäsenvaltion hallinnoimalle käyttäjätilille, jolloin vähennys on sama kuin siirrettyjen III luvun mukaisten päästöoikeuksien määrä.

4. EUTL ei salli III luvun mukaisten päästöoikeuksien siirtoa ilman KP-rekisteriä olevan jäsenvaltion hallinnoimilta tileiltä, jos siirron tuloksena olisi vähimmäisyksikkömäärän raja-arvo, joka on suurempi kuin yhdystilillä kyseistä jäsenvaltiota varten pidettävien Kioton yksiköiden määrä.

5. EUTL ei salli 1 päivään heinäkuuta 2013 saakka tai 56 artiklassa tarkoitetun selvityksen loppuun saattamiseen saakka, sen mukaan, kumpi ajankohta on myöhäisempi, Kioton yksiköiden siirtoja yhdystililtä tietyn ilman Kioton pöytäkirjan rekisteriä olevan jäsenvaltion osalta, jos tuloksena olisi se, että kyseisen jäsenvaltion osalta yhdystilillä olisi vähimmäisyksikkömäärän raja-arvoa vähemmän yksiköitä.

6. Keskusvalvojan on asetettava 1 päivän heinäkuuta 2013 jälkeen tai sen 56 artiklassa tarkoitetun selvityksen loppuunsaattamisen jälkeen, sen mukaan, kumpi ajankohta on myöhäisempi, vähimmäisyksikkömäärän raja-arvon määrä nollaan ja tyhjennettävä yhdystili siirroin, jotka tehdään seuraavassa järjestyksessä:

a) 54 artiklan 2 kohdan mukaiset siirrot;

b) siirrot yhdystililtä kyseisen jäsenvaltion päästökauppajärjestelmän AAU-tilille siihen määrään saakka, joka on tarpeen kaikkien III luvun mukaisten päästöoikeuksien tallettamiseksi toiselle kaudelle 57 artiklan mukaisesti;

c) siirrot EU:n KP-osapuolen päästöoikeustilille siihen määrään saakka, joka vastaa aiempia siirtoja kyseiseltä tililtä yhdystilille;

d) siirrot yhdystililtä kyseisen jäsenvaltion KP-osapuolen päästöoikeustilille.

54 artikla

AAU:iden varaaminen ilma-aluksen käyttäjien III luvun mukaisten päästöoikeuksien palautuksia vastaavasti

1. Niiden jäsenvaltioiden KP-rekisterien valvojien, joilla on KP-rekisterit, on viimeistään 5 päivänä toukokuuta 2013 ja sen jälkeen viimeistään kunkin vuoden 5 päivänä toukokuuta siirrettävä ilmailun palautustilille unionin rekisterissä sellainen määrä AAU:ita, joka vastaa ilma-aluksen käyttäjien kuluvalle kaudelle 46 artiklan mukaisesti palauttamien III luvun mukaisten päästöoikeuksien määrää edellisen vuoden 1 päivän toukokuuta ja kuluvan vuoden 30 päivän huhtikuuta väliseltä ajalta.

2. Keskusvalvojan on viimeistään 1 päivänä heinäkuuta 2013 tai kun 56 artiklan mukainen selvitysprosessi on saatettu päätökseen, sen mukaan, kumpi ajankohta on myöhäisempi, siirrettävä ilman KP-rekisteriä olevan jäsenvaltion yhdystililtä ilmailun palautustilille unionin rekisterissä sellainen määrä Kioton yksiköitä, joka vastaa alhaisempaa määrää seuraavista:

a) niiden III luvun mukaisten päästöoikeuksien kokonaismäärä, jotka on palautettu ilman KP-rekisteriä olevan jäsenvaltion hallinnoiman ilma-aluksen käyttäjän päästökauppatililtä;

b) yhdystilillä olevien yksiköiden kokonaismäärä.

55 artikla

Kioton yksiköiden mitätöinti III luvun mukaisten päästöoikeuksien mitätöintiä vastaavasti

1. Kunkin KP-rekisterin valvojan on siirrettävä viimeistään 5 päivänä toukokuuta 2013 ja sen jälkeen viimeistään kunkin vuoden 5 päivänä toukokuuta tietty määrä AAU:ita, ERU:ita tai CER:iä, mutta ei lCER:iä eikä tCER:iä, unionin rekisterin mitätöintitilille. Siirretyn määrän on oltava sama kuin niiden III luvun mukaisten päästöoikeuksien määrä, jotka on mitätöity 49 artiklan mukaisesti valvojan jäsenvaltion hallinnoimilta käyttäjätileiltä edellisen vuoden 1 päivän toukokuuta ja kuluvan vuoden 30 päivän huhtikuuta välisenä aikana.

2. Poiketen siitä, mitä 1 kohdassa säädetään, rekisterin valvojalla ei ole velvollisuutta siirtää unionin rekisterin mitätöintitilille mitätöitäviä päästöoikeuksia vastaavaa määrää AAU:ita, ERU:ita tai CER:iä, jos jokin seuraavista edellytyksistä täyttyy:

a) mitätöinti on tapahtunut sellaisen jäsenvaltion hallinnoimalla tilillä, jolla ei ole KP-rekisteriä;

b) mitätöinti tapahtui 30 päivän huhtikuuta jälkeen kauden viimeistä vuotta seuraavana vuonna.

56 artikla

Päästöoikeussiirtojen selvitys

1. Kauden 2008–2012 loputtua sovelletaan 2–4 kohtaa sen varmistamiseksi, että kun on siirretty III luvun mukaisia päästöoikeuksia eri jäsenvaltioiden kansallisten valvojien hallinnoimien tilien välillä, siirretään vastaava määrä Kioton yksiköitä KP-rekistereiden välillä.

2. Ensimmäisenä työpäivänä 1 päivän kesäkuuta 2013 jälkeen tai sinä päivänä, jona kaikki 52 artiklan 3 kohdan a alakohdassa tarkoitettuun alaspäin tarkastamiseen liittyvät muutokset tallennettuihin vähimmäismääriin on saatettu päätökseen, sen mukaan, mikä ajankohta on myöhäisempi, keskusvalvojan on laskettava kullekin jäsenvaltiolle selvitysarvo ja ilmoitettava siitä kansallisille valvojille.

3. Niiden jäsenvaltioiden osalta, joilla on KP-rekisteri, selvitysarvon on oltava sama kuin

a) vähimmäisyksikkömäärä 1 päivänä kesäkuuta; josta vähennetään

b) kyseisen jäsenvaltion kansallisen valvojan hallinnoimien toiminnanharjoittajien palauttamien III luvun mukaisten päästöoikeuksien kokonaismäärä kaudelta 2008–2012.

4. Niiden jäsenvaltioiden osalta, joilla ei ole KP-rekisteriä, selvitysarvo on sama kuin 53 artiklan mukaisesti laskettu vähimmäisyksikkömäärän raja-arvo 1 päivänä kesäkuuta 2013.

5. Kunkin sellaisen KP-rekisterin valvojan, jonka jäsenvaltiolla on positiivinen selvitysarvo, on viiden työpäivän kuluessa 2 kohdassa tarkoitetusta ilmoituksesta siirrettävä selvitysarvoa vastaava AAU:iden määrä päästökauppajärjestelmän keskusselvitystilille unionin rekisterissä. Niiden jäsenvaltioiden osalta, joilla ei ole KP-rekisteriä, keskusvalvoja tekee siirrot niiden jäsenvaltioiden yhdystililtä.

6. Keskusvalvojan on siirrettävä viiden työpäivän kuluessa 5 kohdassa tarkoitettujen siirtojen saattamisesta päätökseen unionin rekisterissä olevalta EU:n keskusselvitystililtä kunkin sellaisen jäsenvaltion KP-rekisterissä olevalle KP-osapuolen päästöoikeustilille, jolla on negatiivinen selvitysarvo, sellainen määrä AAU:ita, joka on sama kuin selvitysarvon positiivinen vastine. Niiden jäsenvaltioiden osalta, joilla ei ole KP-rekisteriä, kyseinen määrä siirretään yhdystilille.

57 artikla

Päästöoikeuksien tallettaminen seuraavalle kaudelle

Unionin rekisterin on mitätöitävä kauden 2008–2012 III luvun mukaiset päästöoikeudet ja II luvun mukaiset päästöoikeudet, jotka ovat unionin rekisterissä käyttäjän päästöoikeustileillä, ja myönnettävä samoille tileille vastaava määrä kaudella 2013–2020 käytettäviä III luvun päästöoikeuksia 10 työpäivän kuluessa 56 artiklassa tarkoitettujen selvitystapahtumien saattamisesta päätökseen.

58 artikla

AAU:iden, ERU:iden ja CER:ien poistot ilma-aluksen käyttäjien kotimaan ilmailun päästöjä vastaavasti

1. Keskusvalvojan on tämän asetuksen voimaantuloa seuraavan vuoden 30 päivään syyskuuta mennessä siirrettävä unionin rekisterissä olevalta ilmailun palautustililtä kunkin jäsenvaltion KP-osapuolen päästöoikeustilille sellainen määrä Kioton yksiköitä, joka vastaa niitä ilma-aluksen käyttäjän todennettuja päästöjä, jotka sisältyvät kyseisen jäsenvaltion UNFCCC:n mukaiseen kansalliseen inventaarioon kyseiseltä vuodelta. Näin siirretyt määrät muodostuvat mahdollisuuksien mukaan AAU:ista. Jos ilmailun palautustilillä ei ole riittävästi AAU:ita kaikkien siirtojen saattamiseksi päätökseen, keskusvalvojan on ensisijaisesti siirrettävä AAU:t niille jäsenvaltioille, joiden kotimaiset ilmailutoiminnan päästöt ovat alhaisemmat kuin se AAU:iden määrä, jonka ne ovat siirtäneet ilmailun palautustilille 54 artiklan 1 kohdan mukaisesti.

2. Jos ilmailun palautustilillä olevat päästöoikeudet eivät riitä 1 kohdassa tarkoitettuun siirtoon, kaikkia siirrettäviä määriä on pienennettävä tekijällä, joka vastaa yksiköiden kokonaismäärää ilmailun palautustilillä jaettuna vaadittavien siirtojen kokonaismäärällä.







VII

LUKU

REKISTERIJÄRJESTELMÄN